**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Μαρτίου 2021, ημέρα Δευτέρα και ώρα 10.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις».

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Υφυπουργός Οικονομικών, Γεώργιος Ζαββός, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Γεώργιος Λαμπρούλης, Διαμάντω Μανωλάκου, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι καλή σας ημέρα, καλή εβδομάδα. Κύριοι Υπουργοί, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου με τίτλο «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις».

Πριν περάσουμε στους Εισηγητές των κομμάτων θα ήθελα να σας ενημερώσω για το πρόγραμμα των επόμενων συνεδριάσεων.

Αύριο, Τρίτη στις 12.00΄ θα έχουμε τους φορείς, οπότε, προτείνω να συντμήσουμε το χρόνο αυτής της συνεδρίασης και να πάμε στην 3η συνεδρίαση αύριο στις 14.00΄ και την Τετάρτη στις 10.00΄ θα έχουμε την δεύτερη ανάγνωση. Συμφωνούμε;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Επαναλαμβάνω, Τρίτη στις 12.00΄ και η 3η συνεδρίαση θα διεξαχθεί, επίσης, αύριο στις 14.00΄ για να έρθει την Πέμπτη στην Ολομέλεια, όπως έχουμε συζητήσει στη Διάσκεψη των Προέδρων.

Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Μπορούμε να έχουμε κάποια δικαιολογία ότι είναι επείγον;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν είναι επείγον, κύριε Τσακαλώτο.

Κανονικά θα έπρεπε να πάει την Παρασκευή στην Ολομέλεια. Λόγω της αργίας της ερχόμενης Δευτέρας, η Διάσκεψη των Προέδρων αποφάσισε να πάει την Πέμπτη στην Ολομέλεια.

**ΕΥΚΛΕΙΔΗΣ ΤΣΑΚΑΛΩΤΟΣ:** Πως δεν είναι επείγον αφού δεν έχει διακοπές μεταξύ των συνεδριάσεων;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν υπάρχει δικαιολογία. Το Υπουργείο δεν έχει εισηγηθεί την διαδικασία του επείγοντος. Ο προγραμματισμός της Βουλής είναι αυτός και βάσει αυτού του προγραμματισμού προτείνεται η συγκεκριμένη διαδικασία, η οποία σας λέω, κύριε Τσακαλώτο, συμφωνήθηκε την περασμένη Πέμπτη στη Διάσκεψη των Προέδρων. Συμφωνήθηκε από όλα τα κόμματα. Συμφωνήθηκε, κύριε Τσακαλώτο από τους εκπροσώπους όλων των κομμάτων και από το ΣΥΡΙΖΑ.

Παρακαλώ τους Εισηγητές να προτείνουν εν τω μεταξύ τους φορείς, εφόσον υπάρχουν προτεινόμενοι φορείς.

Τον λόγο έχει ο κ. Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Εφόσον θα υπάρχει ακρόαση φορέων θα προτείναμε το Τ.Χ.Σ. και την Τράπεζα της Ελλάδος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής της Μειοψηφίας):** Νομίζω ότι πρέπει να καλέσουμε οπωσδήποτε την Ομοσπονδία Τραπεζοϋπαλληλικών Οργανώσεων Ελλάδας (Ο.Τ.Ο.Ε.), να καλέσουμε την Ομοσπονδία των Ασφαλιστικών Υπαλλήλων Ελλάδας, να καλέσουμε το Σύλλογο Υπαλλήλων της Τράπεζας Πειραιώς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Κύριε Πρόεδρε, ηδικιά μου προσέγγιση είναι τελείως διαφορετική. Θα ήθελα να μη γίνει αυτή η διαδικασία της συζήτησης των φορέων. Δεν βλέπω τη χρησιμότητά της, αλλά, αφού η Διάσκεψη των Προέδρων έδωσε τέτοια ευχέρεια στην Επιτροπή, προφανώς, αποδεχόμαστε να είναι η Τράπεζα της Ελλάδος εδώ, προφανέστατα. Προφανέστατα το Τ.Χ.Σ.. Απορώ γιατί δεν έχει υποσημειωθεί η ανάγκη να προσέλθει η διοίκηση της Τραπέζης Πειραιώς και αν υπάρχει πρόταση για συνδικαλιστικούς φορείς, δεν έχουμε αντίρρηση. Δεν ξέρω τι θα προσφέρουν για το προκείμενο, αλλά αν υπάρχει καμία αντίρρηση, σε αυτούς οπωσδήποτε οι υπάλληλοι της Τράπεζας Πειραιώς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, ευχαριστούμε.

Μπορούμε να περάσουμε στον Εισηγητή της Πλειοψηφίας, τον κ. Κώστα Καραγκούνη. Έχετε τον λόγο για 10 λεπτά, κ. Καραγκούνη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Ευχαριστώ πολύ, κ. Πρόεδρε.

Κυρίες και κύριοι συνάδελφοι, συζητάμε ένα πολύ σημαντικό νομοσχέδιο σήμερα. Περιλαμβάνει πολύ κρίσιμες διατάξεις, που έχουν να κάνουν τόσο με την πορεία και την στήριξη οικονομίας, όσο και με την υγιή λειτουργία του τραπεζικού Συστήματος. Διότι, ας μη γελιόμαστε, όπως όλες οι χώρες παγκοσμίως έτσι και εμείς και η δική μας Κυβέρνηση βρέθηκε αντιμέτωπη με μια πρωτόγνωρη κρίση η οποία υπερκάλυψε, δυστυχώς, όλες τις άλλες προτεραιότητες. Ήταν, περίπου, σαν να βρεθήκαμε ξαφνικά αντιμέτωποι με έναν πόλεμο. Οπότε, μοιραία η Κυβέρνηση προσαρμόστηκε στην πραγματικότητα και στεκόμαστε δίπλα στην κοινωνία, που δοκιμάζεται σκληρά, με πολύ αποτελεσματικό τρόπο. Προφανώς τα όσα κάναμε μέχρι τώρα, δεν ήταν εν είδει χάρη προς τους πολίτες, απλά τους δίνουμε αυτό που δικαιούνται, αυτό δηλαδή που είναι δίκαιο γι’ αυτούς σε αυτές τις στιγμές πρωτόγνωρης κρίσης.

Βασικός αρωγός της προσπάθειάς μας είναι η ευρωπαϊκή βοήθεια, η οποία εξειδικεύεται στα 32 δισεκατομμύρια του Ταμείου Ανάκαμψης και τα 40 δις από το Πολυετές Δημοσιονομικό Πλαίσιο. Και μην ξεχνάμε, ότι η Ελλάδα είναι από τις πιο ευνοημένες χώρες της συμφωνίας, διότι οι εισροές που θα λάβει θα είναι από τις υψηλότερες στην ευρωζώνη ως ποσοστό του ΑΕΠ. Κυρώνουμε, λοιπόν, την απόφαση της ΕΥΡΑΤΟΜ που αποτελεί μέρος της ιστορικής Συμφωνίας που επιτεύχθηκε στο Ευρωπαϊκό Συμβούλιο του Ιουλίου του 20΄ για το Πολυετές Δημοσιονομικό Πλαίσιο 21΄- 27΄ και τη θεσμοθέτηση του Ταμείου Ανάκαμψης.

Δεν θα σας κουράσω με την ανάλυση της απόφασης, απλά για την ενημέρωση των πολιτών να υπογραμμίσω κάποια πολύ βασικά στοιχεία της. Στην ουσία αναθεωρείται ο τρόπο χρηματοδότησης του Ενωσιακού Προϋπολογισμού και δίνεται έτσι η δυνατότητα για πρώτη φορά στην Επιτροπή να δανείζεται κεφάλαια από τις αγορές, ώστε να μπορεί να αντλεί άμεσα μεγάλης κλίμακας χρηματοδότηση και να ενισχύει ακόμη περισσότερο τους εθνικούς Προϋπολογισμούς. Αυτό, δηλαδή, που είναι το ζητούμενο από την πρώτη στιγμή και σίγουρα το ζητούμενο για το επόμενο διάστημα.

Η Επιτροπή με τους όρους και τους χρονικούς περιορισμούς που προβλέπονται από την απόφαση, που δεν χρειάζεται να επαναλάβω, εξουσιοδοτείται να δανειστεί κατ’ εξαίρεση κεφάλαια ύψους έως 750 δισ. ευρώ, εκ των οποίων έως 360 δις θα χρησιμοποιηθούν για την παροχή δανείων και έως 390 θα χρησιμοποιηθούν για δαπάνες.

Ένα δεύτερο ουσιαστικό στοιχείο που προβλέπεται στην απόφαση, είναι ότι επανακαθορίζεται το ύψος των ανώτατων ορίων ιδίων πόρων, που διατίθενται για τη χρηματοδότηση του Προϋπολογισμού της Ε.Ε.

Αν αναλογιστούμε, κυρίες και κύριοι συνάδελφοι, την κρίσιμη οικονομική κατάσταση που βιώνουμε - και όλοι προφανώς αναγνωρίζουμε - και την αναγκαιότητα να έχουμε άμεσα διαθέσιμους και μεγάλης κλίμακας πόρους, προφανώς και θα πρέπει να συμφωνήσουμε στη μόνιμη αύξηση των ανώτατων ορίων ιδίων πόρων σε 1,40 και 1,46% του Ακαθάριστου Εγχώριου Εισοδήματος, ώστε να υπάρχει πάντα επάρκεια χρηματοδότησης. Όπως και για την προσωρινή αύξηση των ανώτατων ορίων κατά 0,6 ποσοστιαίες μονάδες για την αντιμετώπιση των οικονομικών κλυδωνισμών, λόγω των επιπτώσεων της πανδημίας.

Θεωρώ, επίσης, ότι αποτελεί κοινό τόπο όλων μας και η εισαγωγή του νέου ιδίου πόρου επί μη ανακυκλωμένων πλαστικών συσκευασιών, που θα ενθαρρύνουν τη μείωση της ρύπανσης από απορρίμματα πλαστικών αλλά και την ανακύκλωση.

Με λίγα λόγια η έγκαιρη κύρωση και εφαρμογή της απόφασης ιδίων πόρων είναι καθοριστική για την ενεργοποίηση των πόρων του Ταμείου Ανάκαμψης. Και μην ξεχνάμε ότι η Ελλάδα μέσω του Ταμείου Ανάκαμψης, αλλά και του πολυετούς πλαισίου, αναμένεται να ωφεληθεί πολλαπλάσια σε σχέση με τις συνεισφορές της στον ενωσιακό προϋπολογισμό, διότι κριτική μπορεί να γίνει για το ύψος της συνεισφοράς και πόσο πρέπει να είναι αυτή και από ποιες χώρες, αλλά η ουσία είναι ότι η Ελλάδα θα ενισχυθεί σε πολλούς τομείς, όπως στην ενιαία αγορά, στην έρευνα, στην καινοτομία, στην οικονομική και κοινωνική συνοχή, στην προστασία του περιβάλλοντος και στους φυσικούς πόρους, στη μετανάστευση και την ασφάλεια. Νομίζω ότι αυτό είναι το πιο σημαντικό που πρέπει να κρατήσουμε αυτή τη στιγμή.

Όσον αφορά στο Β’ Μέρος του νομοσχεδίου, που, επίσης έχει πολύ ενδιαφέρον και φαντάζομαι ότι από την αντιπολίτευση θα γίνουν και παρατηρήσεις, αλλά και πιθανότητα να εστιάσει σε σημεία κριτικής. Προτού μπω στην ουσία των ρυθμίσεων θα αναγκαστώ κυρίες και κύριοι συνάδελφοι, να κάνω μια μικρή αναδρομή. Γνωστά τα όσα θα πω, ίσως και ενοχλητικά για την αντιπολίτευση, αλλά αναγκαία για να θυμηθεί και ο ελληνικός λαός, που μας παρακολουθεί και να σχηματίσει άποψη στο πώς φθάσαμε στο σήμερα, αλλά και στο πώς πορευόμαστε από εδώ και πέρα. Τον Γενάρη του 2015, όπως πολλές φορές έχει ειπωθεί, η χώρα μας είχε ένα πλήρως ανακεφαλαιοποιημένο τραπεζικό σύστημα και σε πλήρη ανάπτυξη και, εν μία νυκτί, με την καταστροφική πολιτική της περιόδου Βαρουφάκη, που οι πολίτες έτρεχαν να σηκώσουν τα λεφτά τους από τις τράπεζες, ανάγκασαν τα πιστοδοτικά ιδρύματα να έχουν ανάγκη μεγάλων αυξήσεων κεφαλαίου και ανακεφαλαιοποιήσεις. Το ΤΧΣ αναγκάστηκε τότε να βάλει είτε απευθείας χρήματα ενισχύοντας τράπεζες είτε μετατρέψιμα ομόλογα σε μετοχές και με τι όρους; Τους πλέον καταπλεονεκτικούς τόσο για τις ίδιες τις τράπεζες όσο και τον Έλληνα φορολογούμενο, που εξαιτίας των εγκληματικών πράξεων και παραλείψεων της τότε κυβέρνησης, όχι απλώς έβαλε το χέρι στην τσέπη για άλλη μια φορά, αλλά έχασε και όλα όσα είχε με πολύ κόπο αποκτήσει τα προηγούμενα χρόνια.

Εξηγούμαι. Το 2013, η τότε κυβέρνηση Σαμαρά, δανείστηκε 25 δισεκατομμύρια για να συμμετέχει στην τότε ανακεφαλαιοποίηση των τεσσάρων τραπεζών και βρέθηκε να κατέχει το πλειοψηφικό πακέτο τους. Συγκεκριμένα το 83,7% της Alpha, το 93,6% της Eurobank, το 84,4% της Εθνικής και το 81% της Πειραιώς. Το σκεπτικό αυτής της συμμετοχής ήταν να βάλει «πλάτη» το κράτος ώστε να ανακεφαλαιοποιηθούν επιτυχώς οι τράπεζες και μόλις βεβαίως, γυρνούσε η κατάσταση σε μια ομαλότητα τότε να πουλούσε τις μετοχές που κατείχε σε ιδιώτες ώστε να αποπληρωθεί το δάνειο. Αυτή την προσέγγιση είχαν ακολουθήσει με επιτυχία πολλές χώρες μετά την κρίση του 2008, όπως οι Ηνωμένες Πολιτείες με το πρόγραμμα TARP και το bailout της AIG, αγοράζοντας χαμηλά την ώρα του πανικού, βάζοντας φρένο στην απανωτή πτώση των αξιών και αποκομίζοντας τελικά κέρδη για τους φορολογούμενους όταν γύρισε ο μακροοικονομικός κύκλος. Πράγματι το 2014 το κλίμα γυρνούσε, ήρθαν οι ιδιώτες επενδυτές στο τραπεζικό σύστημα και η εκτίμηση ήταν ότι παρότι η άξια της επένδυσης του ΤΧΣ ήταν τότε περίπου στα 19 δισεκατομμύρια ευρώ, άρχισε η προσέλκυση διεθνών κεφαλαίων, το κλίμα γύρναγε και το ΤΧΣ θα αποεπένδυε εγκαίρως σε τιμή υψηλότερη από την τιμή κτήσης, αλλά τελικά τι έγινε;

Ήρθε η κυβέρνηση του ΣΥΡΙΖΑ και η γνωστή συνταγή της απόλυτης καταστροφής και για να καταλάβει ο κόσμος τί ακριβώς έγινε, το 2013 η συμμετοχή του κράτους σε Εθνική, Πειραιώς, Alpha και EURUBANK, έγινε σε τιμές 4,29 ευρώ, 1,7 ευρώ, 0, 44 ευρώ και 1, 54 ανά μετοχή αντίστοιχα. Η ανακεφαλαιοποίηση του Νοεμβρίου, Δεκεμβρίου 2015 έγινε στα 0,02 λεπτά του ευρώ, 0,003, 0,04 και 0,01 αντίστοιχα και έτσι κατάφεραν τότε από τα περίπου 20 δισεκατομμύρια ευρώ, που ήταν η αξία της επένδυσης του ΤΧΣ, που μόλις παραλάβανε, η αξία των μετοχών που κατείχε το ΤΧΣ μετά τη δική σας ανακεφαλαιοποίηση να είναι κάτω από 500 εκατομμύρια, δηλαδή επάνω από 90% απώλεια.

Και για να τα βάλουμε αυτά σε μια σχετική κλίμακα, το κράτος συνέλεγε, προ πανδημίας, από τον ΕΝΦΙΑ, περίπου, δυόμισι δισεκατομμύρια το χρόνο. Και για να καταλάβουμε την πραγματική κλίμακα της απώλειας, της χασούρας και για να το καταλάβει αυτό και ο μέσος Έλληνας ιδιοκτήτης, θα πρέπει να πληρώνει οκτώ χρόνια ΕΝΦΙΑ για να ανακτήσει τη χασούρα του κεφαλαιακών ελέγχων, της φυγής κεφαλαίου, των πειραματισμών Βαρουφάκη και τον αυταπατών Τσίπρα.

Θέλω στο σημείο αυτό να υπομνήσω κάτι σημαντικό, που άπτεται, βεβαίως, των ρυθμίσεων που συζητάμε. Ο βασικός βραχνάς των τραπεζών και γενικότερα της οικονομίας, είναι τα κόκκινα δάνεια, που δυστυχώς, λόγω της πολυετούς κρίσης, έφτασαν σε δυσθεώρητα ύψη για όλα τα τραπεζικά ιδρύματα. Και είναι, βεβαίως, βασική πρόκληση της σημερινής Κυβέρνησης και το κάνει εξαιρετικά επιτυχώς, να απομοχλεύσει τις τράπεζες από τα κακής ποιότητας στοιχεία του ενεργητικού. Και στηρίζοντας, εμπράκτως, αυτήν την προσπάθεια απομόχλευσης, μέσω του προγράμματος «Ηρακλής» και οσονούπω και του «Ηρακλής 2», με το οποίο το ελληνικό δημόσιο εγγυάται τις τιτλοποιημένες απαιτήσεις υψηλής εξοφλητικής προτεραιότητας, έναντι προμήθειας προς το δημόσιο - να μην το ξεχνάμε αυτό, κυρίες και κύριοι συνάδελφοι - που αντικατοπτρίζει το ρίσκο της κάθε συναλλαγής, ώστε και οι επενδυτές να νιώθουν την ασφάλεια του δανειστή τελευταίας καταφυγής και το δημόσιο να αμείβεται για το ρίσκο που αναλαμβάνει. Και είναι πράγματι αξιοσημείωτη η επιτυχία του προγράμματος αυτού και γι’ αυτό θέλω να συγχαρώ και τον Υπουργό τον κύριο Σταϊκούρα και τον κύριο Ζαββό, που είναι και αρχιτέκτονας αυτού του προγράμματος.

Μετά τις εθνικές εκλογές της 7η Ιουλίου του 2019, η Κυβέρνηση παρέλαβε μια κατάσταση στην οποία, σχεδόν, ένα στα δύο δάνεια ήταν μη εξυπηρετούμενο. Σύμφωνα με την έκθεση χρηματοπιστωτικής σταθερότητας του 2019 της Τράπεζας της Ελλάδος, τα μη εξυπηρετούμενα δάνεια, ανέρχονταν στο τέλος του Ιουνίου σε 75,4 δισεκατομμύρια ευρώ, δηλαδή, σε ποσοστό 43,6 ως προς το σύνολο των δανείων. Ελλείψει στρατηγικού σχεδιασμού, η όποια μείωση είχε συντελεστεί μέχρι τότε, οφειλόταν, πρωτίστως, σε διαγραφές. Στον «Ηρακλή» έχουν ενταχθεί μέχρι σήμερα και οι τέσσερις συστημικές τράπεζες, με συνολικό ποσό τιτλοποιήσεων που ανέρχεται σε περίπου 32 δισεκατομμύρια ευρώ. Και έτσι, στο τέλος του 9μηνου του 2020, το συνολικό απόθεμα των μη εξυπηρετούμενων δανείων, ανερχόταν σε 58,7 δισεκατομμύρια ευρώ, ενώ το ποσοστό των μη εξυπηρετούμενων δανείων, προς το σύνολο των δανείων, σε 35,8%. Μια μείωση 8%, σε σχέση με αυτό που παραλάβαμε. Και με τον «Ηρακλή 2», στόχος είναι, το 2022 να μειωθούν στο απόλυτο ελάχιστο τα κόκκινα δάνεια, ώστε οι τράπεζες να επιστρέψουν στον πραγματικό τους ρόλο, τη χρηματοδότηση των ελληνικών επιχειρήσεων και των Ελλήνων πολιτών. Προφανώς, για να οδηγηθεί με επιτυχία το πρόγραμμα «Ηρακλής 1 & 2», είναι αναγκαίο οι τράπεζες να καλύψουν τις λογιστικές ζημιές που θα προκαλέσει αυτή η απομόχλευση.

Άρα, τι είναι αυτό που έχουν ανάγκη σήμερα οι τράπεζες. Προφανώς, να εισέλθουν νέα κεφάλαια. Κεφάλαια που θα ήταν απολύτως αχρείαστα, αν δεν είχατε διαλύσει την αναπτυξιακή προοπτική της ελληνικής οικονομίας στα τέλη του 2014, δεν είχατε ανακόψει την προσέλκυση ιδιωτικών κεφαλαίων τότε και δεν είχατε παρεμποδίσει την επικερδή αποεπένδυση του ΤΧΣ στην ώρα της.

Το ευκταίο, λοιπόν, είναι, ότι αυτά τα κεφάλαια πρέπει να είναι ιδιωτικά και όχι ξανά χρήματα του Έλληνα φορολογούμενου, διότι το επιβάλλει, τόσο το ενωσιακό δίκαιο, τόσο το δίκαιο κρατικών ενισχύσεων, όσο και ο καταστατικός σκοπός του Ταμείου. Γιατί θα αναγκαστώ να το επαναλάβω, με τις δικές σας πολιτικές χάθηκε ευκαιρία η ευκαιρία για το Τ.Χ.Σ. να πάρει πίσω με κέρδος τα λεφτά που επένδυσε στις τράπεζες. Σας έδωσε μια επένδυση 25 δισεκατομμύρια και του επιστρέψατε, ούτε το υποδεκαπλάσιο αυτής.

Τα χρήματα, λοιπόν, των φορολογουμένων, τα οποία είναι ιερά, κυρίες και κύριοι συνάδελφοι, χρησιμοποιήθηκαν όταν το τραπεζικό σύστημα, κατά καιρούς, κατέρρεε και προφανώς, καμία κυβέρνηση δεν θα μπορούσε να αφήσει κάτι τέτοιο να επισυμβεί. Η κρατική ενίσχυση των τραπεζών ήταν συγκυριακό και εντελώς εξαιρετικό φαινόμενο, που έγινε πανευρωπαϊκά, για να αντιμετωπιστεί η χρηματοπιστωτική κρίση των αρχών της προηγούμενης δεκαετίας, που στην Ελλάδα εσείς επιτείνατε και στο δεύτερο μισό αυτής.

Το ενωσιακό δίκαιο, τα αρμόδια όργανα της Ευρωπαϊκής Ένωσης, η Γενική Διεύθυνση Ανταγωνισμού της Επιτροπής και ο SSM, προβλέπουν ρητά, ότι μία από τις κύριες προϋποθέσεις, για να είναι επιτρεπτή η κρατική ενίσχυση του χρηματοπιστωτικού συστήματος, είναι η παροδικότητα της ενίσχυσης. Και πράγματι, η αρχική διάρκεια του ΤΧΣ ήταν μέχρι το 2017, ώσπου ήρθατε στα πράγματα και καταστήσατε αναγκαία την παράταση του βίου, λόγω της δικής σας τρίτης ανακεφαλαιοποίησης. Και έτσι, με το σημερινό σχέδιο νόμου, δίνουμε τις προϋποθέσεις, επιτέλους, με όρους ρεαλισμού και απτού χρονικού ορίζοντα, της αποεπένδυσης, με όρους πρακτικούς και λογικούς, με όρους που καθιστούν αυτή τη διαδικασία, συμβατή με το ενωσιακό δίκαιο.

Ταυτόχρονα διασφαλίζουμε τις επενδύσεις του ΤΧΣ στο τραπεζικό σύστημα, δίνοντάς του τη δυνατότητα να συμμετέχει στις αυξήσεις μετοχικού κεφαλαίου πιστωτικών ιδρυμάτων έως το ποσοστό συμμετοχής του, υπό τις ειδικώς οριζόμενες προϋποθέσεις, ουσιαστική οικονομική ενίσχυση και των ιδιωτών με το ίδιο επίπεδο κινδύνου και πλεονεκτημάτων, λήψη εκθέσεων εξειδικευμένων χρηματοπιστωτικών συμβούλων, τιμή κτήσεως όχι υψηλότερη και υπό όρους όχι επαχθέστερους από ό,τι ισχύει για τους λοιπούς μετόχους, διαδικασία λήψης απόφασης από το ΔΣ του ΤΧΣ.

Φαντάζομαι ότι αυτό ικανοποιεί τους συναδέλφους του ΣΥΡΙΖΑ, αφού σε πρόσφατη ανακοίνωσή που έκαναν τον Νοέμβριο του 2020 «έκρουαν» τον κώδωνα του κινδύνου, ότι είναι καθήκον της κυβέρνησης να μην υπάρξει μελλοντική αύξηση του μετοχικού κεφαλαίου τράπεζας χωρίς τη συμμετοχή του ΤΧΣ. Με αυτό τον τρόπο που προβλέπουμε στο νομοσχέδιο επιτυγχάνουμε το Ταμείο Χρηματοπιστωτικής Σταθερότητας να πετύχει ακόμη και αύξηση των εσόδων του από τυχόν μελλοντικές χρηματιστηριακές αξίες.

Ξέρετε ποιο είναι το ενδιαφέρον, κυρίες και κύριοι συνάδελφοι του ΣΥΡΙΖΑ; Στις τροποποιήσεις του νόμου του 2010, που εσείς φέρατε, πότε δεν δώσατε τη δυνατότητα στο ΤΧΣ καν συμμετοχής σε αύξηση μετοχικού κεφαλαίου, με αποτέλεσμα το ΤΧΣ σε περίπτωση αύξησης να μην είχε καν τη δυνατότητα να συμμετάσχει με αποτέλεσμα να χάσει μετά βεβαιότητας την αξία της επένδυσής του. Και μου κάνει εντύπωση ότι βγάζετε και ανακοινώσεις που ζητάτε επιτακτικά από την κυβέρνηση να συμμετέχει το ΤΧΣ στην αύξηση του μετοχικού κεφαλαίου των τραπεζών. Κάπου, λοιπόν, έχετε χαθεί στη μετάφραση. Ελπίζω τουλάχιστον να υπερψηφίσετε τις διατάξεις του νομοσχεδίου που όλα αυτά τα προβλέπει.

Τι άλλο περιλαμβάνει το νομοσχέδιο; Ορίζει επιπλέον ότι εφόσον οι σχετικές προϋποθέσεις πληρούνται οι αποφάσεις για τη διάθεση των συμμετοχών θεωρούνται ότι συνιστούν επιμελή διαχείριση της περιουσίας του ΤΧΣ και ότι το ΤΧΣ υπάγεται στη ρύθμιση του ποινικού κώδικα που ισχύει για τα πιστωτικά ιδρύματα.

Θέλω να πω κάποια πράγματα γι΄αυτό. Φαντάζομαι ότι είναι γνωστό σε όλους ότι πρόσφατα απεφάνθη το αρμόδιο τμήμα του Αρείου Πάγου για τη συνταγματικότητα του νόμου περί απιστίας των τραπεζικών στελεχών, που προβλέπει την κατ΄έγκληση δίωξη. Ακούω την κριτική που πολλοί αναπαράγουν για τη διάταξη αυτή που τώρα εισάγεται για το ΤΧΣ. Δεν θέλω να προδικάσω τι θα πει ο Εισηγητής της Αξιωματικής Αντιπολίτευσης. Η τροποποίηση που φέρνει το Υπουργείο για την ασυλία περισσότερο τη βλέπω ως μια επεξηγηματική διάταξη της ήδη ψηφισθείσας το 2015 με το ν.4346. Να θυμίσω σε αυτό το σημείο τι λέει η διάταξη στην παράγραφο 27 του άρθρου 5. «Η τιμή διάθεσης ή η τιμή κτήσης που καθορίζεται σύμφωνα με το προηγούμενο εδάφιο, μπορεί να είναι χαμηλότερη από την πιο πρόσφατη τιμή κτήσης των μετοχών από το Ταμείο ή της τρέχουσας τιμής της αγοράς.» Αναγνωρίζετε τότε, λοιπόν, ότι το Ταμείο μπορεί να απολέσει αξία και νομοθετήσατε γι' αυτό και το κάνατε εσείς για πρώτη φορά τροποποιώντας το νόμο του 2010.

Επειδή, ακούω, λοιπόν, την κριτική που γίνεται από φίλια, τουλάχιστον, προς εσάς μέσα, κυρίες και κύριοι συνάδελφοι του ΣΥΡΙΖΑ, ελπίζω ότι εσείς δεν θα τα αναπαράγετε, αλλά πραγματικά έχω μια απορία. Όταν νομοθετούσατε για την απώλεια αξίας στην ουσία που τα στελέχη του ΤΧΣ θα μπορούσαν να κάνουν εφαρμόζοντας το νόμο σας το κάνατε αυτό για να τους στείλετε μετά κατηγορούμενους για απιστία; Γιατί, φαντάζομαι να μην είσαστε τόσο δολοπλόκοι και φαντάζομαι ότι δεν θα αναπαράγετε τέτοια κριτική, διότι δεν μπορεί να ισχυρίζεστε ότι η διάταξη του 2015 ήταν σωστή και η σημερινή είναι λάθος. Σε κάθε περίπτωση δεν είδα από το 2015 μέχρι το 2019 να τροποποιείτε το νόμο του 2015 για την απώλεια αξίας, αν θέλατε να πείτε και να ρυθμίσετε κάτι διαφορετικό.

Ένα άλλο σημείο που εισάγεται και σε συνέχεια των όσων αναφέρθηκαν πιο πάνω, είναι η απώλεια από τα ειδικά δικαιώματα ΤΧΣ σε περίπτωση ειδικής εκκαθάρισης πιστωτικού ιδρύματος, η προνομιακή κατάταξη και ικανοποίησή του Ταμείου ως μετόχου από το προϊόν εκκαθάρισης έναντι των άλλων μετοχών. Να υπομνήσω βεβαίως σε αυτό το σημείο και φαντάζομαι ότι είστε όλοι γνώστες της σχετικής πρόσφατης γνώμης της Ευρωπαϊκής Κεντρικής Τράπεζας της 25ης Φεβρουαρίου 2021, πριν λίγες μέρες, δηλαδή, σχετικά με τη συμμετοχή του Ταμείου Χρηματοπιστωτικής Σταθερότητας σε αυξήσεις κεφαλαίου πιστωτικών ιδρυμάτων που δεν αποσκοπούν σε πολιτική ανακεφαλαιοποίηση ή εξυγίανση. Έχει πολύ ενδιαφέρον η γνωμοδότηση διότι τοποθετείται για όλα αυτά τα σημεία ως οφείλει, βεβαίως, να κάνει σύμφωνα με τη διαδικασία και καλό θα είναι να μας πει και ο Εισηγητής του ΣΥΡΙΖΑ αν συμφωνεί η παράταξη του με αυτές τις διαπιστώσεις.

Πρώτα απ’ όλα, η Ευρωπαϊκή Κεντρική Τράπεζα επικροτεί την ευελιξία που παρέχεται στο ΤΧΣ να μειώνει τις συμμετοχές του, μέσω τέτοιων αυξήσεων κεφαλαίου. Παραδείγματος χάριν, δια της εν μέρει άσκησης του περιορισμού των δικαιωμάτων προτίμησης που του αναλογούν στο πλαίσιο αυξήσεων κεφαλαίου, δυνάμενο, παράλληλα, να συμμετέχει σε κατανομές αδιάθετων μετοχών ή άλλων τίτλων ιδιοκτησίας, που προκύπτουν από τις αυξήσεις αυτές.

Επίσης, η Ευρωπαϊκή Κεντρική Τράπεζα χαιρετίζει το γεγονός ότι με το σχέδιο νόμου, καθίσταται, πλέον, δυνατή η συμμετοχή του ΤΧΣ ως επενδυτή, σε αυξήσεις κεφαλαίου πιστωτικών ιδρυμάτων, που δεν αποσκοπούν στην παροχή κεφαλαιακής ενίσχυσης, για την κάλυψη κεφαλαιακών ελλειμμάτων υπό συνθήκες εξυγίανσης, ούτε συνιστούν προληπτική κεφαλαιοποίηση ή μέτρο δημόσιας κεφαλαιακής στήριξης.

Η Ευρωπαϊκή Κεντρική Τράπεζα, θεωρεί ότι οι ως άνω διατάξεις του σχεδίου νόμου θα ενισχύσουν την ικανότητα των ελληνικών πιστωτικών ιδρυμάτων, στα οποία συμμετέχει του ΤΧΣ, να αντιμετωπίσουν ευπάθειες, αναγόμενο σε προγενέστερο χρόνο. Αλλά και τυχόν πρόσθετες προκλήσεις, που ίσως ανακύψουν, λόγω αφενός της νόσου του covid, στην ποιότητα των στοιχείων ενεργητικού και στην κεφαλαιακή επάρκεια των ελληνικών πιστωτικών ιδρυμάτων και αφετέρου, της μελλοντικής σταδιακής άρσης των προστατευτικών μέτρων, που έχει λάβει μέχρι σήμερα το ελληνικό κράτος προς αντιμετώπισή τους.

Τέλος, η Ευρωπαϊκή Κεντρική Τράπεζα, χαιρετίζει την ευθυγράμμιση των διατάξεων του σχεδίου νόμου για την κατάταξη των μετοχών πιστωτικών ιδρυμάτων, τις οποίες έχει στην κατοχή του το ΤΧΣ με τις διατάξεις του κανονισμού 575 του 2013 του Συμβουλίου. Φαντάζομαι, λοιπόν, ότι αντιλαμβάνεστε ότι οι διατάξεις που φέρνει το νομοσχέδιο αυτό, έχει λάβει υπόψη όλες τις παραμέτρους και τις συστάσεις των ευρωπαϊκών οργανισμών, τόσο του SSM όσο βεβαίως και κυρίως, της Ευρωπαϊκής Κεντρικής Τράπεζας.

Κυρίες και κύριοι συνάδελφοι, όπως είπα και στην αρχή της τοποθέτησής μου, βρισκόμαστε σε έκτακτες συνθήκες και ευτυχώς, η βοήθεια της Ευρώπης σε αυτή την κρίσιμη φάση, είναι εξαιρετικά σημαντική, παρόλες τις αδυναμίες και τις αβελτηρίες της Ένωσης. Αυτό που εμείς καλούμεθα να κάνουμε αυτή τη στιγμή, είναι να επικυρώσουμε όλες αυτές τις βοήθειες και να συνδράμουμε, ώστε η οικονομία και το τραπεζικό σύστημα να ορθοποδήσει και να επανεκκινήσει. Και νομίζω, θα το πραγματοποιήσουμε αυτό, ψηφίζοντας αυτό το νομοσχέδιο. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς ευχαριστούμε κύριε Καραγκούνη. Πριν περάσουμε στον Εισηγητή της Μειοψηφίας, κυρίες και κύριοι συνάδελφοι, να σας ενημερώσω ότι θα καλέσουμε για αύριο σε ακρόαση φορέων το ΤΧΣ, την Τράπεζα της Ελλάδος, τη διοίκηση της Τράπεζας Πειραιώς και το σύλλογο υπαλλήλων Τράπεζας Πειραιώς. Όχι την ΟΤΟΕ, αγαπητέ κύριε συνάδελφε. Καλούμε τέσσερις φορείς, νομίζω ότι καλυπτόμεθα. Παρακαλώ, παρακαλώ.

**ΗΛΙΑΣ – ΚΡΙΤΩΝ ΑΡΣΕΝΗΣ(Ειδικός Αγορητής του ΜέΡΑ25):** Και το Εργατικό Κέντρο Αθηνών, κύριε Πρόεδρε. Έτσι και αλλιώς δεν υπάρχει μεγάλος αριθμός φορέων.

**ΝΙΚΟΛΑΟΣ ΣΥΡΜΑΛΕΝΙΟΣ(Εισηγητής της Μειοψηφίας):** Είναι 4 οι φορείς, δεν μπορείτε να τους κάνετε 6;

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ασφαλώς και δέκα μπορούμε να τους κάνουμε. Το θέμα είναι αν έχουν να πουν κάτι επί του νομοσχεδίου. Μισό λεπτό, κυρία Μανωλάκου δεν έχετε προτείνει κάποιον. Δεν σας απέρριψαμε. Κυρία Μανωλάκου, ποιόν προτείνετε;

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Τους φορείς εργαζομένων αυτών που προτάθηκαν.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Έχουμε τους εργαζόμενους στην Τράπεζα Πειραιώς.

Κοιτάξτε, δεν υπάρχει κανένας λόγος αντιδικίας. Γνωρίζετε, η άποψή μου είναι πάγια. Πρέπει εδώ να καλούμε τους φορείς, οι οποίοι μπορούν να τοποθετηθούν επί του νομοσχεδίου, διότι σχετικοί με το νομοσχέδιο είναι πάρα πολλοί φορείς, θα μπορούσε να έρθει το Οικονομικό Επιμελητήριο, για παράδειγμα. Λέει δε ο Κανονισμός ότι, εάν καλούμε τουλάχιστον 3 φορείς, το ένα τρίτο των προσκεκλημένων φορέων, θα πρέπει να προέρχεται από τη μειοψηφία. Εδώ, το 50% προέρχεται από τη μειοψηφία. Νομίζω ότι έχουμε καλυφθεί, κύριοι συνάδελφοι. Να τοποθετηθούν επί της ουσίας, για να είναι γόνιμη η συζήτηση. Ο Σύλλογος Υπαλλήλων της Τράπεζας Πειραιώς και η Διοίκηση της Τράπεζας Πειραιώς που πρότεινε το ΚΙΝΑΛ.

**ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής της Μειοψηφίας**): Η ΟΤΟΕ, τουλάχιστον, κύριε Πρόεδρε, πρέπει να κληθεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς, συμφωνώ και η ΟΤΟΕ και κλείσαμε.

Το λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Εγώ επειδή είδα λίγο αντιφατικές προσεγγίσεις στην εισήγηση της Αξιωματικής Αντιπολίτευσης, επειδή άκουσα αντιφατικές προσεγγίσεις στην κλήση φορέων μία λύση θα μπορούσε να ήταν, ακριβώς επειδή θέλετε να ακούσουμε όλο το τραπεζικό σύστημα, να κληθεί η Ελληνική Ένωση Τραπεζών και η ΟΤΟΕ και να μην κληθεί κάποια συγκεκριμένη τράπεζα, αφού είπατε από τη μία πλευρά ότι αφορά όλο το τραπεζικό σύστημα…

Γιατί, πού το βλέπετε ότι γίνεται για την Τράπεζα Πειραιώς;

Πού φαίνεται ότι είναι για την Τράπεζα Πειραιώς;

Άκουσα τον συνάδελφό σας που είπε ότι αφορά όλο το τραπεζικό σύστημα.

Άρα, μία προσέγγιση που έχει στοιχεία ρεαλισμού….

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής)**: Δεν έχει άδικο ο συνάδελφος, έχουμε ένα συγκεκριμένο θέμα που θέλουμε να το ακούσουμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Είπα, ότι θα μπορούσε μια λύση να ήταν να κληθεί η Ελληνική Ένωση Τραπεζών και αυτή η ΟΤΟΕ.

Ό,τι θέλετε, δεν υπάρχει πρόβλημα.

Η Κυβέρνηση δεν έχει πρόβλημα να κληθούν όσοι θέλετε.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής)**: Κύριε Πρόεδρε, στο σχέδιο νόμου του Υπουργείου Εξωτερικών κλήθηκαν 13 φορείς. Δεν βάλαμε κανονισμό σε ό,τι αφορά τον αριθμό των φορέων και από πού να προέρχονται.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εγώ είμαι της άποψης, κύριε Λοβέρδο, παγίως ότι πρέπει να τηρούμε το «έως 10 φορείς» που λέει ο Κανονισμός, υπό ποια έννοια;

Επιτρέψτε μου να πω και να τελειώσω, ότι δεν έχει νόημα σε αυτή την αίθουσα να καλούμε φορείς να τοποθετούνται γενικά και αορίστως επί ενός νομοσχεδίου. Αυτό έχει γίνει στη διαβούλευση. Αυτό το νόημα έχει διαβούλευση.

Καθένας μεμονωμένα φυσικό πρόσωπο, φορέας μπορεί να καταθέσει την άποψή του.

Κύριε Συρμαλένιο, λοιπόν, και η ΟΤΟΕ και να βγάλουμε την Πειραιώς.

Εάν συμφωνείτε δεν έχω καμία αντίρρηση.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής)**: Να μην την βγάλουμε την Πειραιώς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς.

Η Τράπεζα Πειραιώς τότε θα κληθεί.

**ΕΥΚΛΕΙΔΗΣ ΤΣΑΚΑΛΩΤΟΣ**: Κύριε Πρόεδρε, για τα πρακτικά δεν είχατε δίκιο.

Εμείς δεν συμφωνήσαμε με αυτή τη διαδικασία στη Διάσκεψη. Τώρα με ενημερώνουν ότι ουδεμία συμφωνία δεν πήρατε από εμάς για τη διαδικασία, απλώς προστατεύετε την ανάγκη του Υπουργού να δικαιολογήσει, γιατί γίνεται τόσο γρήγορα εξπρές αυτή η διαδικασία.

Αυτό το λέω για τα πρακτικά, να μην συνεχίσουμε σε αυτό. Πάντως δεν συμφωνήσαμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κύριε Τσακαλώτο, ήμουν παρών στη Διάσκεψη των Προέδρων. Ετέθη από τον Πρόεδρο και έχω την εντύπωση ότι ήταν ομόφωνη απόφαση.

Το κρατάω αυτό, κύριε Τσακαλώτο. Δεν έχω λόγο, αλλά εν πάση περιπτώσει αυτή ήταν η απόφαση, η οποία ελήφθη.

Επίσης δεν είναι διαδικασία επείγοντος. Εδώ έχουμε τέσσερις συνεδριάσεις να συζητήσουμε εξονυχιστικά το νομοσχέδιο.

**ΕΥΚΛΕΙΔΗΣ ΤΣΑΚΑΛΩΤΟΣ**: Κατεπείγον είναι όταν πηγαίνουν μία και μία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεν είναι επείγον.

**ΕΥΚΛΕΙΔΗΣ ΤΣΑΚΑΛΩΤΟΣ**: Το επείγον είναι όταν γίνονται όλες μαζί.

Αυτό δεν είναι το επείγον;

Όταν γίνονται οι τέσσερις συνεδριάσεις συνεχόμενες. Αυτό είναι το επείγον.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Όχι.

Το επείγον δεν έχει τέσσερις συνεδριάσεις στην Επιτροπή.

**ΕΥΚΛΕΙΔΗΣ ΤΣΑΚΑΛΩΤΟΣ**: Πώς δεν έχει;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής της Μειοψηφίας)**: Ευχαριστώ, κύριε Πρόεδρε.

Καταρχήν, να πούμε ότι σήμερα είναι η Παγκόσμια Ημέρα της Γυναίκας, όπου οι γυναίκες όπου γης διεκδικούν παντού τα δικαιώματά τους, στο σπίτι, στην οικογένεια, στη δουλειά, στην εργασία και πρέπει να γνωρίζουμε ότι το κίνημα της γυναικείας χειραφέτησης έχει καθολικό χαρακτήρα και για την απελευθέρωση της κοινωνίας συνολικά.

Το δεύτερο ζήτημα είναι το εξής.

Συζητάμε σήμερα το νομοσχέδιο που αφορά την κύρωση της απόφασης του Συμβουλίου της Ευρώπης της 14ης Δεκεμβρίου 2020. Κατά την προσφιλή τακτική της Kυβέρνησης και συνεχίζοντας ένα νομοθετικό μαραθώνιο μέσα στην πανδημία μαζί με την κύρωση αυτής της απόφασης προσκολλάτε και σοβαρές διατάξεις αλλαγών στο Ταμείο Χρηματοπιστωτικής Σταθερότητας.

Θέλω να πω ότι δεν υπήρξε ούτε καν διαβούλευση, ενώ μας είπατε ότι έχει υπάρξει, για αυτό το νομοσχέδιο και υποτίθεται ότι αφορά τους ιδίους πόρους της Ευρωπαϊκής Ένωσης, όμως βάζετε το ουσιαστικό θέμα, που επείγεστε να περάσετε για συγκεκριμένους λόγους, το θέμα του ΤΧΣ.

Μέσα, λοιπόν, σε ένα κλίμα αυξανόμενης έντασης της πανδημίας, αλλά και αυξανόμενης έντασης της αστυνομοκρατίας, αυτά που έγιναν χθες στη Νέα Σμύρνη ή προχθές στο Χαλάνδρι, που μπήκαν στη λαϊκή, που μπήκαν στην πλατεία της Νέας Σμύρνης, που μπήκαν σε μια σειρά πλατείες και χτυπούσε η αστυνομία αδιακρίτως οικογένειες, παιδιά, εφήβους, είναι πρωτάκουστα πράγματα για το 2021 σε καιρό κοινοβουλευτικής δημοκρατίας. Δεν αναφέρεται προσωπικά σε εσάς κύριοι Υπουργοί, αλλά στην Κυβέρνηση, συνολικά στην αντίληψη. Πού μας πάτε μας, μας γυρνάτε στη δεκαετία μετά από τον εμφύλιο πόλεμο; Τι χτίζετε αυτή τη στιγμή, τι κράτος χτίζετε, χτίζετε ένα ακροδεξιό, χουντοδεξιό κράτος;

Αυτά τα πράγματα, τα οποία γίνονται, είναι απίστευτα, καταλύεται κάθε δημοκρατικό δικαίωμα των Ελλήνων πολιτών και της ελληνικής νεολαίας και έχει γίνει πλέον πρακτική κάθε μέρα η αστυνομία να δρα ανεξέλεγκτα και με αυτόν τον τρόπο οδηγείτε και ένα μεγάλο κομμάτι του ελληνικού λαού να βλέπει εχθρικά το σύνολο της αστυνομίας, κάτι το οποίο δεν αξίζει ούτε στην ίδια την αστυνομία να γίνεται στόχος, διότι δεν είναι όλοι αστυνομικοί αυτοί οι πραιτοριανοί, οι οποίοι χτυπάνε με τα ρόπαλα αδιακρίτως αθώους ανθρώπους.

Οι άνθρωποι του φιλελεύθερου χώρου, οι άνθρωποι της συντηρητικής παράταξης, έχετε ουσιαστικά μπει στην παγίδα του ακροδεξιού κομματιού και στο τέλος θα πάρει και εσάς η μπάλα. Αντιδράστε όσο γίνεται πιο γρήγορα, διότι διαφορετικά τα πράγματα δεν θα πάνε καθόλου καλά.

Συζητάμε το παρόν νομοσχέδιο για τους ιδίους πόρους της Ευρωπαϊκής Ένωσης και άλλες διατάξεις με προφανή στόχο την αναπροσαρμογή των πόρων για την αντιμετώπιση της πανδημίας και τη δρομολόγηση του Ταμείου Ανάκαμψης, ένα Ταμείο που βγάζει από τη ρότα των αυστηρών δημοσιονομικών κανόνων την Ευρωπαϊκή Ένωση. Όλοι τώρα γνωρίζουμε ότι ο «στενός κορσές» του Συμφώνου Δημοσιονομικής Σταθερότητας, που ίσχυε για τις χώρες που υπερέβαιναν το χρέος πάνω από 60% του ΑΕΠ, αλλά και το έλλειμμα πάνω από 3% του ΑΕΠ, καταργήθηκε για το 2020, καταργήθηκε για το 2021 και απ’ ότι φαίνεται και για το 2022, εξαιτίας βεβαίως των αναγκών αντιμετώπισης της πανδημίας.

Τι έγινε, όμως, όπου εφαρμόστηκαν αυτοί οι αυστηροί κανόνες του Συμφώνου Δημοσιονομικής Σταθερότητας, όπως βεβαίως και στη χώρα μας; Το αποτέλεσμα αυτών των πολιτικών βαριάς λιτότητας ήταν μεγάλη ύφεση, διεύρυνση των ανισοτήτων, διόγκωση του χρέους, αντί για μείωση που υποτίθεται ότι επιδίωκε.

Το παράδειγμα της Ελλάδας είναι χαρακτηριστικό. Το 2010 είχαμε χρέος 146,2% του ΑΕΠ, το 2018 χρέος 181,1% του ΑΕΠ. Σήμερα πάλι, εξαιτίας και των πολιτικών των δικών σας, φυσικά και του COVID, φτάνουμε περίπου στο 208% - 209%.

Έπρεπε, λοιπόν, να βρεθεί ο πλανήτης, αλλά και ολόκληρη η Ευρωπαϊκή Ένωση στη δίνη της πανδημίας για να σκεφτούν ότι η κρίση δεν μπορεί να αντιμετωπιστεί με τις ίδιες παλιές συνταγές. Ο κοινός δανεισμός της Ευρωπαϊκής Ένωσης, ένας τύπος ευρωομολόγου, για τον οποίο επί χρόνια μιλούσε η Αριστερά, έγινε επιτέλους κατορθωτός.

Έτσι φτάσαμε στο Ταμείο Ανάκαμψης των 750 δισεκατομμυρίων, ένα μέρος με δάνειο και ένα μέρος επιδότησης, που κατανέμει αυτό το ποσό στις χώρες μέλη με επιδότηση και δανεισμό. Στη χώρα μας, το ποσό που μας αντιστοιχεί είναι συνολικά 32 δις, τα 19,4δις επιχορήγηση και τα 12,6 δάνειο. Και το ερώτημα που τίθεται, είναι, Προς τα πού θα κατευθυνθεί και πώς θα κατανεμηθεί αυτό το κονδύλι, έτσι ώστε να φύγουμε από το φαύλο κύκλο της λιτότητας και της διεύρυνσης των ανισοτήτων και να μην οδηγηθούμε de facto σε νέες μνημονιακές πολιτικές.

Δυστυχώς, οι μέχρι τώρα εφαρμοζόμενες κυβερνητικές πολιτικές αλλά και οι εξαγγελλόμενοι στόχοι, όχι μόνο δεν μας πείθουν ότι βαδίζουμε στη σωστή κατεύθυνση, αλλά αντιθέτως οδεύουμε ολοταχώς σε νέες υφεσιακές και στο βάθος μνημονιακές πολιτικές.

Η άρνηση στήριξης του Εθνικού Συστήματος Υγείας αλλά και η ανεπαρκής και καθυστερημένη στήριξη της οικονομίας, είναι χαρακτηριστική για τις επιδιώξεις σας. Το ίδιο, όμως, συμβαίνει και στο σχεδιασμό της απορρόφησης των πόρων του Ταμείου Ανάκαμψης, όπου βασίζεται σε τέσσερις άξονες, δηλαδή, την πράσινη μετάβαση, την ψηφιακή μετάβαση, την απασχόληση και κοινωνική συνοχή και τις ιδιωτικές επενδύσεις.

Κάτω, όμως, από αυτούς τους ουδέτερους τίτλους, κρύβονται, βεβαίως, οι πολιτικές, κρύβεται η πραγματική κοινωνική στόχευση. Και δεν ήταν δύσκολο να επιβεβαιώσει κανείς, ότι με το νομοθετικό πλαίσιο, το οποίο έχετε ψηφίσει αλλά και αυτό που καθημερινά φέρνετε προς ψήφιση στη Βουλή, αυτός που αναδεικνύεται ως ο κυρίαρχος μοχλός ανάπτυξης για εσάς, είναι ο ισχυρός ιδιωτικός επιχειρηματικός τομέας. Το ιδιοποιείται, εξάλλου και τα οφέλη αυτής της ανάπτυξης, εάν υπάρξει ανάπτυξη.

Και σε αυτό το στόχο υποτάσσονται τα πάντα, το περιβάλλον, οι εργασιακές σχέσεις, το κοινωνικό κράτος και τα λοιπά και όλα αυτά με ιδεολογικό οδηγό, την Έκθεση Πισσαρίδη.

Για το πρώτο μέρος του νομοσχεδίου, σχετικά με τους ιδίους πόρους. Θέλουμε να πούμε ότι το νομοσχέδιο κατατίθεται με χρονικό περιορισμό λόγω της αναγκαιότητας να καταστεί δυνατός ο δανεισμός για χρηματοδότηση των δράσεων αντιμετώπισης της πανδημίας, όπως χαρακτηριστικά αναφέρει και το άρθρο 12 της Απόφασης.

Το πρώτο μέρος αφορά στην Κύρωση της Απόφασης του Συμβουλίου της 14ης Δεκεμβρίου του 2020, αλλά και την κατάργηση της Απόφασης 2014/335/ΕΕ.

Το νομοσχέδιο περιλαμβάνει επί της ουσίας εξουσιοδότηση προς την Ευρωπαϊκή Ένωση για δανεισμό από τις αγορές, προκειμένου να χρηματοδοτηθούν τα έργα και οι μεταρρυθμίσεις του Ταμείου Ανάκαμψης, αλλά και το πολυετές δημοσιονομικό πλαίσιο αναφοράς 2021 - 2027 μαζί με την επιβολή ενός πρόσθετου περιβαλλοντικού πόρου.

Η κύρωση των ιδίων πόρων της Ευρωπαϊκής Ένωσης αποτελεί υποχρέωση όλων των κρατών-μελών που θα ευεργετηθούν με τα χρήματα του Ταμείου Ανάκαμψης, αλλά και από το πολυετές δημοσιονομικό πλαίσιο αναφοράς 2021 - 2027.

Σε ότι αφορά το άρθρο 2. Θεσπίζεται η εφαρμογή ενιαίου συντελεστή 0,80/1.000gr στο βάρος των πλαστικών απορριμμάτων, τα οποία δεν ανακυκλώνονται, παράγονται από το κάθε κράτος-μέλος και δεν ανακυκλώνονται. Προβλέπεται ετήσια κατ’ αποκοπή μείωση των αντίστοιχων συνεισφορών τους, η οποία για την Ελλάδα ανέρχεται σε 33 εκατομμύρια κατ’ έτος. Στη συνέχεια επανακαθορίζεται το ύψος των ανώτατων ορίων των ιδίων πόρων που διατίθεται από τον Προϋπολογισμό της Ευρωπαϊκής Ένωσης, αυξάνεται σε 1,40% από 1,23 επί του αθροίσματος του Ακαθάριστου Εγχώριου Εισοδήματος όλων των κρατών-μελών για την κάλυψη των ετήσιων πιστώσεων πληρωμών και 1,46 από 1,29 επί του αθροίσματος του Ακαθάριστου Εγχώριου Εισοδήματος για τις πιστώσεις αναλήψεις υποχρεώσεων που εγγράφονται στον Προϋπολογισμό της Ευρωπαϊκής Ένωσης, ενώ προβλέπεται και προσωρινή αύξηση των προηγουμένων κατά 0,6 για την κάλυψη των υποχρεώσεων της Ευρωπαϊκής Ένωσης που προκύπτουν από το δανεισμό για την αντιμετώπιση της πανδημίας.

Με τις ρυθμίσεις δίνεται εξουσιοδότηση της χώρας προς την Ευρωπαϊκή Ένωση να δανειστεί σε ευρώ ποσό έως 750 δις σε τιμές του 2018, για να χρηματοδοτήσει το Ταμείο Ανάκαμψης και μέσω αυτού να αντιμετωπίσει και τις συνέπειες της Covid-19 στην ευρωπαϊκή οικονομία. Από τα χρήματα αυτά, τα 390 δις θα δοθούν σε επιχορηγήσεις και τα 360 δις σε δάνεια. Προβλέπεται επίσης ότι το χρέος που θα δημιουργηθεί για τις ανάγκες χρηματοδότησης του μηχανισμού ανάκαμψης και ανθεκτικότητας θα πρέπει να έχει αποπληρωθεί πλήρως μέχρι τις 31 Δεκεμβρίου του 2058. Επίσης, αυξάνεται από την 1η Μαρτίου του 2021 και μέχρι το τέλος του 2027 σε 25% από 20% το ποσοστό που παρακρατούν τα κράτη - μέλη ως έξοδα είσπραξης των παραδοσιακών ιδίων πόρων.

Σχετικά με το δεύτερο μέρος, με το Ταμείο Χρηματοπιστωτικής Σταθερότητας, οι διατάξεις του νομοσχεδίου, κατά τη γνώμη μας, δεν διασφαλίζουν το δημόσιο συμφέρον και δεν οδηγούν σε ουσιαστική παρέμβαση για τη βελτίωση της λειτουργίας του χρηματοπιστωτικού συστήματος, ώστε να ενισχύεται η πραγματική οικονομία, οι μικρομεσαίες επιχειρήσεις και κατ’ επέκταση οι εργαζόμενοι. Επίσης, το ΤΧΣ θα μπορεί να συμμετέχει σε μελλοντικές αυξήσεις μετοχικού κεφαλαίου των τραπεζών.

Τι επιχειρείται, όμως, με το προτεινόμενο νομοσχέδιο; Το νομοσχέδιο δίνει την ευχέρεια σε στελέχη του ΤΧΣ να λαμβάνουν αποφάσεις χωρίς να απειλούνται από προσφυγές που, ενδεχομένως, ασκηθούν εναντίον τους για πράξεις που αντιστρατεύονται το δημόσιο συμφέρον. Αυτό γίνεται σε μια χρονική περίοδο που τα μέλη του ΤΧΣ θα κληθούν να βάλουν την υπογραφή τους στην πώληση της Εθνικής Ασφαλιστικής και στην επαναϊδιωτικοποίηση της Τράπεζας Πειραιώς. Παρέχεται, επομένως, νομική ασυλία για όλους αυτούς που, με τις πράξεις τους ή τις παραλείψεις τους, θα προκαλέσουν ζημιά στα συμφέροντα του Ελληνικού Δημοσίου.

Η ασυλία αυτή παρέχεται σύμφωνα με την τροποποίηση της παραγράφου 4 του άρθρου 8 του καταστατικού νόμου του ΤΧΣ, όπου αναφέρεται «η τιμή διάθεσης των μετοχών από το Ταμείο στις περιπτώσεις παραγράφου 2 και η ελάχιστη τιμή κάλυψης των μετοχών από τους ιδιώτες επενδυτές, στις περιπτώσεις της παραγράφου 3, ορίζονται από το γενικό συμβούλιο με βάση δύο εκθέσεις αποτίμησης που διενεργούνται από δύο ανεξάρτητους χρηματοοικονομικούς συμβούλους με κύρος και εμπειρία σε σχετικά θέματα και ειδικά στην αποτίμηση των πιστωτικών ιδρυμάτων και σύμφωνα με την έκθεση που αναφέρεται στην παράγραφο 1. Η τιμή διάθεσης ή η τιμή κτήσης, που καθορίζεται σύμφωνα με το πρώτο εδάφιο, μπορεί να είναι χαμηλότερη από την πιο πρόσφατη τιμή κτήσης των μετοχών από το Ταμείο ή την τρέχουσα χρηματιστηριακή τιμή, εφόσον είναι σύμφωνες με το σκοπό του Ταμείου και την έκθεση της παραγράφου 1 και εξ’ αυτού του λόγου συνιστούν επιμελή διαχείριση της περιουσίας του Ταμείου. Υπαγόμενο κατά τα λοιπά στο δεύτερο εδάφιο της παραγράφου 1 του άρθρου 405 του Ποινικού Κώδικα, ν.4619/2019».

Με άλλα λόγια, χαρακτηρίζεται επιμελής η διαχείριση της περιουσίας του Ταμείου και απαλλάσσονται από οποιεσδήποτε ποινικές ευθύνες τα μέλη του ΤΧΣ, αν αυτή συνάδει με το μεσοπρόθεσμο στόχο της αποεπένδυσης από το κεφάλαιο της τράπεζας, ανεξάρτητα αν αυτή αποδειχθεί επιζήμια για την περιουσία του Ταμείου και κατ’ επέκταση του Ελληνικού Δημοσίου.

Δεύτερον, ως αποτέλεσμα της παρεχόμενης ασυλίας στα μέλη του ΤΧΣ, προβλέπεται με την προσθήκη της παραγράφου 7 στο ίδιο άρθρο 8 και προκειμένου να διευκολυνθεί ως μοναδική επιλογή η είσοδος ιδιωτών σε αυξήσεις μετοχικού κεφαλαίου, το γενικό συμβούλιο του ΤΧΣ με αποφάσεις που θα λαμβάνει μπορεί να μην συμμετέχει σε αυξήσεις μετοχικού κεφαλαίου, ειδικότερα σύμφωνα με την παράγραφο 7 του προτεινόμενου νομοσχεδίου.

Αναφέρεται «σε κάθε περίπτωση το ταμείο δύναται, κατά την κρίση του, με απόφαση του γενικού συμβουλίου, να ασκεί τα ειδικά δικαιώματα αρνησικυρίας της παραγράφου 2, του άρθρου 10, προκειμένου να αποτραπεί η έκδοση μετοχών ή άλλων τίτλων ιδιοκτησίας από τα πιστωτικά ιδρύματα, στα οποία διατηρεί συμμετοχή ή σε περίπτωση που αυτά έχουν πραγματοποιήσει εταιρικό μετασχηματισμό ή ομιλική αναδιάρθρωση, το πιστωτικό ίδρυμα που συνεχίζει τις τραπεζικές δραστηριότητες του ομίλου ή τις μητρικές εταιρείες πιστωτικών ιδρυμάτων, εφόσον η έκδοση πρόκειται να λάβει χώρα με περιορισμό ή αποκλεισμό των δικαιωμάτων προτιμήσεως των υφιστάμενων κατόχων μετοχών ή άλλων τίτλων ιδιοκτησίας».

Η κατά το δεύτερο εδάφιο άσκηση των ειδικών δικαιωμάτων αρνησικυρίας του ταμείου στην έκδοση μετοχών ή άλλων τίτλων ιδιοκτησίας χωρίς δικαίωμα προτίμησης των υφιστάμενων κατόχων μετοχών ή άλλων τίτλων ιδιοκτησίας, δεν συνεπάγεται υποχρέωση του ταμείου να ασκήσει εν λόγω ή εν μέρει το δικαίωμα προτίμησης σε περίπτωση που ακολούθως ληφθεί απόφαση για την πραγματοποίηση αύξησης κεφαλαίου, με άσκηση των δικαιωμάτων προτίμησης των υφιστάμενων μετόχων. Όσον αφορά τη διοίκηση του ταμείου, δεν περιλαμβάνονται διατάξεις που θα του επιτρέπουν έστω τη σταδιακή απεξάρτησή του από τους ευρωπαϊκούς θεσμούς και της αντιστροφής της αποικιοκρατικής αντίληψης που είχε ο προηγούμενος νόμος. Επίσης, καταργεί την προνομιακή κατάταξη του ΤΧΣ στις ειδικές εκκαθαρίσεις τραπεζών, γεγονός που ζημιώνει το δημόσιο και πρέπει να εξηγηθεί γιατί γίνεται.

Τέλος, με το προτεινόμενο νομοσχέδιο παρόλο που διαμορφώνεται ένα πιο ευέλικτο πλαίσιο για τη λειτουργία του ΤΧΣ καθώς επίσης, αποσαφηνίζονται και θέματα εσωτερικής λειτουργίας και επαρκούς συνεννοήσεις μεταξύ του Γενικού Συμβουλίου και της Εκτελεστικής Επιτροπής, εντούτοις με βασικές διατάξεις του, φαίνεται να μην διασφαλίζονται στο βαθμό που επιβάλλεται για ένα κράτος δικαίου τα δικαιώματα του δημοσίου, ενώ από την άλλη πλευρά διατηρείται ο αντιφατικός χαρακτήρας του αφού παραμένει ως ένας οργανισμός που δεν ανήκει στον δημόσιο τομέα ούτε στον ευρύτερο δημόσιο τομέα και ενώ οι ενέργειές του στοχεύουν στη διατήρηση της σταθερότητας του ελληνικού τραπεζικού συστήματος προς χάριν του δημοσίου συμφέροντος. Η αντίφαση αυτή είναι προφανές ότι αδυνατίζει τη θέση του ελληνικού δημοσίου στο πλαίσιο χάραξης της οικονομικής πολιτικής και ειδικότερα ως μία από τις ηγετικές αρχές του Υπουργείου Οικονομικών του τραπεζικού συστήματος.

Κλείνοντας θέλω να επανέλθω λίγο στο πρώτο θέμα στους ιδίους πόρους και να πω ότι, εμείς ζητάμε από χρόνια αυτό που η ΕΕ θεωρούμε ότι είναι αδύνατο να πετύχει τους στόχους που η ίδια έχει θέσει με τον προϋπολογισμό ύψους μόλις 1% του ευρωπαϊκού ΑΕΠ. Γι’ αυτό και στο Ευρωπαϊκό Κοινοβούλιο, ζητάμε και ιδιαίτερα όλες οι πολιτικές ομάδες Αριστερά, Σοσιαλιστές Πράσινοι, να προχωρήσουμε ταχύτερα στη θεσμοθέτηση του φόρου χρηματοπιστωτικών συναλλαγών ΦΤΤ, στη φορολόγηση των ψηφιακών γιγάντων που μπορούν να αποδώσουν πρόσθετους ιδίους πόρους πολλών δεκάδων δις ετησίως για τον ευρωπαϊκό προϋπολογισμό.

Και ένα δεύτερο θέμα και κλείνω με αυτό κύριε Πρόεδρε, θέτουμε επί τάπητος την ανάγκη να αλλάξουν δραστικά οι κανόνες του σήμερα, σε αναστολή Συμφώνου Σταθερότητας προκειμένου να υπάρξουν σε ευρωπαϊκό επίπεδο νέοι ρεαλιστικότεροι κανόνες και ρυθμίσεις για το δημόσιο χρέος. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Συρμαλένιος. Τον λόγο έχει ο Ειδικός Αγορητής του Κινήματος Αλλαγής ο κύριος Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

Καλή εβδομάδα, κυρίες και κύριοι Βουλευτές, κύριε Πρόεδρε. Έχουμε μπροστά μας ένα σχέδιο νόμου, που ψηφίζεται με τη διαδικασία των σχεδίων νόμων, αν και το πρώτο του κομμάτι, το πρώτο του τμήμα, το άρθρο 1, που είναι όμως το πρώτο του τμήμα, αφορά την κύρωση της απόφασης του Συμβουλίου της Ευρωπαϊκής Ένωσης, της απόφασης 2020/2053, που έχει θεσπιστεί με τη γραπτή διαδικασία, στις 14 Δεκεμβρίου του 2020.

Είναι γνωστό ότι βάσει του άρθρου 311 της Συνθήκης για τη λειτουργία της Ευρωπαϊκής Ένωσης, το Συμβούλιο μετά τη γνωμοδότηση του Ευρωπαϊκού Κοινοβουλίου, εκδίδει αποφάσεις που αφορούν τους ιδίους πόρους της Ευρωπαϊκής Ένωσης.

Εδώ, κυρίες και κύριοι Βουλευτές, στην προκειμένη περίπτωση, έχουμε αύξηση των ιδίων πόρων. Επαναλαμβάνω, έχουμε αύξηση των ιδίων πόρων, κάτι που σε ότι αφορά την Ελλάδα ως κράτος - μέλος και την Ελλάδα ως κράτος - μέλος υπό τη διοίκηση του κόμματος στο οποίο έχω την τιμή να ανήκω, ήταν πάντα η θέση μας, να αυξηθούν οι ιδίοι πόροι της Ευρωπαϊκής Ένωσης. Το θυμάμαι αυτό από την εποχή που δεν ήμουν ακόμη πολιτικός. Είναι έτσι.

Έχουμε, όμως, αύξηση ιδίων πόρων με διττή έννοια. Η πρώτη περίπτωση, η πρώτη έννοια αφορά την κατά κυριολεξία αύξηση των ιδίων πόρων, με την συμπερίληψη σ’ αυτούς του τέλους του φόρου, του ποσοστού που έχει να κάνει με τα μη ανακυκλωνόμενα πλαστικά απορρίμματα. Είναι μια καινοτομία που πρέπει να τη δούμε θετικά. Δεύτερον, έχουμε αύξηση των ιδίων πόρων, με την αύξηση των ανώτατων ορίων των ιδίων πόρων της Ευρωπαϊκής Ένωσης, ως ποσοστό του εκάστοτε ακαθάριστου εγχώριου εισοδήματος.

Τώρα, η αιτία που προκαλεί αυτή την αύξηση, το έχουμε συζητήσει πάρα πολλές φορές σ’ αυτούς τους μήνες της πανδημίας, είναι η ίδια η πανδημία και η ανάγκη αντιμετώπισης των προβλημάτων που έχει γεννήσει στα κράτη – μέλη, μέσα από τις πολιτικές της μεταβίβασης πόρων αφενός, που δε θα είναι επιστρεπτέοι και δεύτερον της μεταβίβασης πόρων υπό τη μορφή δανείων.

Αυτά είναι χρήματα, είναι κεφάλαια, είναι μεταβιβάσεις κεφαλαίων πολύ μεγάλου ύψους και για την Ελλάδα έχουμε εκτιμήσει όλοι μας πόσο σημαντικό είναι το τμήμα αυτό των μεταβιβάσεων που μας αφορά. Εν πάση περιπτώσει, το να προβλέπεται ο τρόπος της απόκτησης από την Ευρωπαϊκή Ένωση αυτών των κεφαλαίων, προκειμένου να μεταβιβαστούν, είναι πάρα πολύ θετικό. Συνεπώς, αντιμετωπίζουμε θετικά την αύξηση των ιδίων πόρων και για λόγους αρχής αλλά και για λόγους αντιμετώπισης των προβλημάτων, των οικονομικών προβλημάτων που έχει προκαλέσει η πανδημία.

Θα ήθελα κύριε Σταϊκούρα, να σας παρακαλέσω, στη συζητήση που θα έχουμε και στις παρεμβάσεις σήμερα και τις επόμενες μέρες, αν μπορείτε να μας δώσετε τα αριθμητικά δεδομένα αυτής της αύξησης, σε ότι αφορά την Ελλάδα.

Ο λόγος είναι ότι άλλο να μιλάμε για αύξηση ποσοστών και άλλο να έχουμε εικόνα τι ακριβώς σημαίνει η αύξηση αυτή σε ότι αφορά αυτά που η Ελλάδα πρέπει να μεταβιβάσει προς τον ενωσιακό προϋπολογισμό.

Θα θέλαμε να έχουμε τα συγκεκριμένα δεδομένα, στο μέτρο που είστε και εσείς σε θέση να μας τα δώσετε, για το επόμενο και τα επόμενα έτη.

Επίσης, επειδή έχουμε επανειλημμένα, η κ. Γεννηματά το έχει κάνει από την πρώτη στιγμή, έχουμε πει ότι υπάρχει μια ανάγκη να μας πει η Κυβέρνηση ποιο είναι το σχέδιο μεταφοράς στην ελληνική οικονομία αυτών των πόρων και μας έχετε δώσει, έχετε δώσει, δηλαδή, στο δημόσιο διάλογο ένα τέτοιο σχέδιο που, όμως, δεν έχει ποσοτικοποιήσεις, δεν μας δίνουν την ευκαιρία να καταλάβουμε.

Εμείς ζητήσαμε το σχέδιο σας γιατί επίκεινται οι μεταβιβάσεις αυτές, τουλάχιστον έτσι ελπίζουμε και θέλαμε να ξέρουμε ακριβώς πως το έχετε σκεφτεί.

Κάνατε μία προσπάθεια την περασμένη εβδομάδα να διευκολύνετε τη μεταβίβαση κεφαλαίων μέσω της διαμόρφωσης ενός νέου θεσμικού πλαισίου για τις δημόσιες συμβάσεις. Πλην, όμως, όπως το αναλύσαμε με τις εμπεριστατωμένες ομιλίες μας, δεν ήταν επιτυχής η προσπάθεια σας. Μάλλον, θα φέρετε δυσκολίες και όχι, ευκολίες στη μεταβίβαση των κεφαλαίων.

Επειδή βλέπουμε από την Αιτιολογική Έκθεση ότι στην Ευρωπαϊκή Επιτροπή έχετε καταθέσει κάτι ειδικότερο από τις γενικότητες που μας δώσατε ως ενημέρωση το προηγούμενο δίμηνο, θα θέλαμε να μας καταθέσετε στην Επιτροπή αυτό το σχέδιο που έχετε υποβάλει στην Ευρωπαϊκή Ένωση.

Σε ότι αφορά το δεύτερο τμήμα του σχεδίου νόμου και τα άρθρα 2 έως και 8, είναι το κομμάτι αυτό της νομοθεσίας που έχετε πάρει νομοθετική πρωτοβουλία να φέρετε στη Βουλή, που αναφέρεται στο Ταμείο Χρηματοπιστωτικής Σταθερότητας. Να μπορεί να προβαίνει σε κάθε πράξη, η οποία, μακροπρόθεσμα θα διασφαλίζει τις επενδύσεις, στις οποίες προβαίνει και ισχυρίζεστε ευλόγως ότι υπάρχει κενό σε ότι αφορά ορισμένες δραστηριότητες του ΤΧΣ και αυτό το κενό διατάξεων καλύπτετε με την παρούσα νομοθετική πρωτοβουλία.

Θέλουμε να πούμε ότι κατ’ ουσίαν, πρόκειται για τροποποίηση και συμπλήρωση του νόμου του δικού μας του 2010, του ν.3864, η οποία κινείται σε θετική κατεύθυνση, τουλάχιστον, αυτή είναι η εντύπωση που μας δημιουργείται από την πρώτη ανάγνωση των άρθρων 2 έως και 8. Εδώ, όμως, υπάρχει ένα πολύ σοβαρό πολιτικό θέμα που έρχεται από το πρόσφατο παρελθόν και από την προηγούμενη διακυβέρνηση. Η ανακεφαλαιοποίηση του 2015 δεν έχει συζητηθεί επαρκώς. Έχει συζητηθεί υπό τη μορφή της κριτικής που ασκούσε η τότε αντιπολίτευση στον κ. Τσακαλώτο και στις απαντήσεις που έδινε εκάστοτε στους ερωτώντες ο κ. Τσακαλώτος, αλλά σε βάθος διείσδυση στα αίτια και στην ίδια την ανακεφαλαιοποίηση δεν έχει γίνει.

Διότι, έχουμε δύο θέματα. Το πρώτο θέμα είναι, γιατί φτάσαμε εκεί και θυμάμαι και τον εαυτό μου, αλλά και όλους τους συναδέλφους του πολιτικού μου χώρου να λέμε στη Βουλή ποια ήταν η κατάσταση τον Ιανουάριο του 2015. Τι έγινε το εξάμηνο της περιόδου του κυρίου Βαρουφάκη, Ιανουάριος - Φεβρουάριος έως και Ιούνιος - Ιούλιος του 2015 και γιατί, εξαιτίας αυτού ακριβώς του εξαμήνου οδηγηθήκαμε στην ανακεφαλαιοποίηση του 2015. Αυτό είναι το σοβαρό πολιτικό θέμα, το οποίο, δεν το έχουμε επαρκώς επεξεργαστεί και νομίζω ότι μας δίνει μια ευκαιρία η συνεδρίαση η σημερινή, η αυριανή και κυρίως, της Πέμπτης στην Ολομέλεια, να κάνουμε μια συζήτηση. Είναι μέλος και της Επιτροπής μας και φυσικά της Ολομέλειας και Κοινοβουλευτικός Εκπρόσωπος ο κύριος Τσακαλώτος, από την πλευρά της Αξιωματικής Αντιπολίτευσης. Συνεπώς, θα έχουμε την ευκαιρία η συζήτηση μας να είναι πάρα πολύ διεισδυτική.

Έχει, όμως και μία δεύτερη πλευρά, πολιτική πλευρά, τεχνικότερη, αλλά πολύ ουσιαστική, η ανακεφαλαιοποίηση του 2015. Το πώς έγινε. Η πρακτική της, δηλαδή και έχω μια εμπειρία για το πώς λειτούργησαν οι τράπεζες εκείνη την περίοδο σε βάρος τελικά των επενδυτών, όπως προέκυψε από το μέλλον, μετά την ανακεφαλαιοποίηση του 2015.

Είναι πάντως ένα θέμα ανοιχτό. Η Νέα Δημοκρατία τότε προειδοποιούσε ότι για την ανακεφαλαιοποίηση αυτή θα κάνει έλεγχο. Ο ίδιος ο σημερινός Πρωθυπουργός τα έλεγε αυτά. Φυσικά, δεν έκανε τίποτα, αλλά σε πολιτικό επίπεδο, που νομίζω ότι το έχουμε ανάγκη, γιατί όλα τα υπόλοιπα, παρακολουθώ και εγώ, το διάλογο ότι δεν μπορούμε συνεχώς να εξετάζουμε με τη μορφή της νομικής διάστασης τα έργα των προκατόχων, της εκάστοτε παρούσας κυβέρνησης.

Νομίζω, όμως, ότι σε επίπεδο οικονομικό και πολιτικό είναι μια πολύ καλή ευκαιρία η παρούσα συνεδρίαση της Διαρκούς Επιτροπής, αλλά και η Ολομέλεια, να βάλουμε κάτω το θέμα και να το εξετάσουμε, από τη σκοπιά του ο καθένας.

Τώρα σε ότι αφορά το ειδικό θέμα που έχει να κάνει με τα άρθρα 2 έως και 8. Το ειδικό θέμα, το είπα και πριν όταν συζητάμε για την πρόσκληση των φορέων, οπωσδήποτε είναι η αύξηση του μετοχικού κεφαλαίου της τράπεζας Πειραιώς. Φυσικά, οι συγκεκριμένες ρυθμίσεις δεν αφορούν μόνο αυτήν την τράπεζα, αλλά το παρόν θέμα, το σοβαρό παρόν πολιτικό θέμα, είναι η αύξηση του μετοχικού κεφαλαίου της τράπεζας Πειραιώς. Γι’ αυτό και πήρα την πρωτοβουλία να ζητήσω την πρόσκληση της Διοίκησής της εδώ, ούτως ώστε να μπορέσουμε να την ακούσουμε κατά βάση και στη συνέχεια αν κάποιος από εμάς έχει ερωτήσεις να τις υποβάλει. Κοντολογίς, θα τα πω αυτά και όταν θα συζητήσουμε την κατ’ άρθρον συζήτηση και φυσικά στην Ολομέλεια. Το Κίνημα Αλλαγής τοποθετείται θετικά.

Κλείνοντας, όμως, κύριε Υπουργέ, θέλω να σας κάνω μια ερώτηση εκτός θέματος, εκτός νομοσχεδίου, αλλά εντός της αρμοδιότητάς σας που με ενδιαφέρει πάρα πολύ, γιατί ενδιαφέρει πάρα πολλούς ανθρώπους που μου έχουν τηλεφωνήσει ή μου έχουν στείλει μηνύματα, ζητώντας μου να σας το ρωτήσω αυτό. Έχετε πάρει, σωστά, από την αρχή της πανδημίας, μέτρα προστασίας των μισθωτών ακινήτων. Είχατε ανακοινώσει και μέτρα προστασίας των εκμισθωτών. Τα είδαμε στην πράξη αυτά να υπάρχουν μετά το πρώτο τετράμηνο της πανδημίας, αλλά όπως ενημερώνομαι οι υποσχέσεις για την ανακούφιση και αυτών των ανθρώπων που έχασαν εισόδημα κατά τους μήνες Μάρτιο, Απρίλιο, Μάιο και Ιούνιο του 2020, είχατε υποσχεθεί την, κατά κάποιο τρόπο, αντιστοίχιση των μέτρων, των θετικών, που θα παίρνατε για αυτούς για την απώλεια του εισοδήματος τους με τον ΕΝΦΙΑ. Είχατε πει και άλλες σκέψεις, είχατε κάνει και άλλες σκέψεις. Ουδέν έχει ληφθεί ως απόφαση και ουδεμία βοήθεια έχουν λάβει οι άνθρωποι αυτοί, για αυτό το πρώτο τετράμηνο.

Σας ρωτώ, λοιπόν, αν έχετε σκοπό να καλύψετε τις ανάγκες αυτών των ανθρώπων για το τετράμηνο Μάρτιο έως Ιούνιο του 2020 με κάποιο από τα μέτρα που έχετε υποσχεθεί ή με κάποιο άλλο μέτρο. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Ο κύριος Υπουργός έχει ζητήσει το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ. Κύριε συνάδελφε, για το τελευταίο θέμα το οποίο θίξατε. Τη Δευτέρα 1η Μαρτίου 2021 υπάρχει σχετικό δελτίο τύπου. Σας ενημερώνω, συνεπώς, ότι για την περίοδο, την οποία αναδείξατε, 338.528 δηλώσεις ολοκληρώθηκαν. Έγιναν συμψηφισμοί σε 263.379. Σύνολο ποσού μέχρι τότε 42,8 εκατομμύρια. Έχουν ολοκληρωθεί οι διαδικασίες. Είναι για την περίοδο από 1η Μαρτίου. Θα σας το δώσω. Για τις καταβολές του Νοεμβρίου και του Δεκεμβρίου υπήρχε σχετική ανακοίνωση για αντίστοιχους 265.988 συμπατριώτες μας και 304.492 συμπατριώτες μας αντίστοιχα. Έγινε η καταβολή και την προηγούμενη εβδομάδα, 3 Μάρτιου. Συνολικά, για να έχουμε μια αίσθηση, μέχρι τώρα έχουν γίνει καταβολές ή συμψηφισμοί σε 675.927 ιδιοκτήτες με συνολικό ποσό 88,7 εκατομμύρια ευρώ.

Ταυτόχρονα στο δελτίο τύπου, το οποίο θα σας δώσω, υπάρχουν συγκεκριμένα χρονοδιαγράμματα για το πώς θα καλύψουμε τις όποιες δυσλειτουργίες του παρελθόντος. Πράγματι υφίστανται, όπως αναδείξατε και υπάρχουν χρονοδιαγράμματα για το πότε θα ανοίξουν οι πλατφόρμες, πότε θα πληρωθεί Ιανουάριος, πότε ο Φεβρουάριος αντίστοιχα. Άρα, θα σας το δώσω, προκειμένου να έχετε μια εικόνα της συνολικής προσέγγισης των ιδιοκτητών ακινήτων. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Έχετε το λόγο, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Κύριε Πρόεδρε, με συγχωρείτε μια διευκρίνιση. Άρα, για το τετράμηνο που ανέφερα το δελτίο τύπου αναφέρει, ότι έχουν γίνει οι καταβολές;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όχι, καταβολές συμψηφισμοί ήταν τότε. Με ό,τι φορολογική υποχρέωση ακολουθούσε ο καθένας.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Θα μου επιτρέψετε, κύριε Υπουργέ, να επανέλθω, έχω ακριβώς την αντίθετη ενημέρωση. Θα το ελέγξω.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κι όχι μόνο αυτό. Αν θέλετε στην ιστοσελίδα της ΑΑΔΕ υπάρχει ολόκληρη παρουσίαση με συγκεκριμένες κατηγορίες αυτών, που δεν έχουν συμψηφιστεί για Μάρτιο μέχρι Αύγουστο του 2020 και συγκεκριμένες κατηγορίες, γιατί δεν έχει ολοκληρωθεί η διαδικασία, προκειμένου, να ανοίξει πλατφόρμα, για να γίνουν διορθώσεις σε αυτούς.

Μπορεί να είναι από ibank μέχρι το να ήταν νομικά πρόσωπα -που δεν δικαιούνταν τότε- μέχρι το να μην αποδεικνύει τη μείωση του ενοικίου κατά 40%, μέχρι μια σειρά από άλλους λόγους. Υπάρχει αναλυτική παρουσίαση της ΑΑΔΕ για όλα αυτά τα στοιχεία, τα οποία λέτε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, και εμείς τον κύριο Υπουργό.

Το λόγο έχει η Ειδική Αγορήτρια του Κ.Κ.Ε. η κυρία Διαμάντω Μανωλάκου.

Κυρία Μανωλάκου, έχετε το λόγο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγής Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Γεώργιος Λαμπρούλης, Διαμάντω Μανωλάκου, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Θα μου επιτρέψετε, να ξεκινήσω από την 8 Μάρτη, είναι ιστορική επέτειος αφιερωμένη στους σκληρούς απεργιακούς αγώνες των εργατριών του 19ου αιώνα για ίσα μεροκάματα ανδρών και γυναικών, για ανθρώπινες συνθήκες δουλειάς, για λιγότερες ώρες εργασίας και -αν θέλετε- μας θυμίζει το πραγματικά προοδευτικό στην ιστορία των κοινωνιών της ταξικής πάλης είναι να μην υποτάσσεσαι σε αρνητικούς συσχετισμούς, αλλά να παλεύεις για να τους αλλάξεις.

Η ιστορία δείχνει, ότι υπήρχαν και καμπές οπισθοδρόμησης αντιδραστικό-ποίησης όπως διανύουμε και τώρα, από τις οποίες η ανθρωπότητα τελικά βγήκε με δράση, όχι κάποιων φωτισμένων ξεχωριστών πολιτικών ηγετών, αλλά των καταπιεζόμενων μαζών, που αξιοποίησαν τις αντικειμενικές δυνατότητες.

Για αυτό -αν θέλετε- καλούμε τις γυναίκες και τη νεολαία, να μη σιωπήσουν και για τις πραγματικές αιτίες της πολύμορφης βίας σε βάρος τους και επειδή μιλάμε για βία η Κυβέρνηση φέρνει ακέραια την ευθύνη για τις χθεσινές επιθέσεις αστυνομικών δυνάμεων σε βάρος κατοίκων της Νέας Σμύρνης. Η καταστολή, τα καθημερινά περιστατικά αστυνομικής βίας στρατιωτικού χαρακτήρα, οι περιπολίες αστυνομικών σωμάτων σε γειτονιές και πλατείες είναι συνειδητή κυβερνητική πολιτική και αποτέλεσμα όλης της προσπάθειας ενοχοποίησης του λαού για την εξέλιξη της πανδημίας.

Για αυτό καλούμε το λαό, να ορθώσει το αγωνιστικό του ανάστημα στην ένταση της καταστολής, που συνοδεύει την αντιλαϊκή πολιτική.

Και να έρθουμε στο αντιλαϊκό νομοσχέδιο που αποτελείται από δύο μέρη.

Το πρώτο είναι η κύρωση της απόφασης για τους ιδίους πόρους της Ευρωπαϊκής Ένωσης και το δεύτερο αφορά το ταμείο χρηματοπιστωτικής σταθερότητας και τη δυνατότητά του να συμμετέχει σε αυξήσεις του κεφαλαίου πιστωτικών ιδρυμάτων.

Δηλαδή, είναι μια μορφή από το ρόλο που έχει να σώζει τράπεζες με χρηματοδοτήσεις από λεφτά του λαού και να μη θεωρείται κρατική επιχορήγηση, για να μην υπάρχουν προβλήματα με την Ευρωπαϊκή Ένωση.

Σε ό,τι αφορά το πρώτο μέρος, την Κύρωση της Κοινοτικής Απόφασης, θεσπίζονται νέοι ιδίοι πόροι για την Ευρωπαϊκή Ένωση. Δηλαδή, μορφές έμμεσης φορολογίας σε βάρος του εργατικού λαϊκού εισοδήματος με πρόσχημα την ελάφρυνση των εθνικών συνεισφορών από τους κρατικούς προϋπολογισμούς. Ο στόχος διπλός. Να μείνει περισσότερο ως δημοσιονομικός χώρος στα κράτη-μέλη για τη στήριξη του κεφαλαίου και ταυτόχρονα να αυξηθεί ο προϋπολογισμός της Ευρωπαϊκής Ένωσης με αφαίμαξη του λαϊκού εισοδήματος με την έμμεση φορολογία και με τρόπο που δε θα είναι φανερό στους λαούς.

Εκτός από τον ίδιο πόρο, ουσιαστικό φόρο για τα μη ανακυκλωμένα απορρίμματα πλαστικών συσκευασιών θα προστεθούν και άλλοι πόροι, φόροι ουσιαστικά, όπως έγινε και με το φόρο για τις πλαστικές σακούλες.

Δηλαδή, πρώτον, ποσοστό εσόδων από πλειστηριασμούς του συστήματος εμπορίας ρύπων της Ευρωπαϊκής Ένωσης.

Δεύτερο, από ψηφιακές συναλλαγές.

Τρίτον, από χρηματοπιστωτικές συναλλαγές και τέταρτον από διασυνοριακούς φόρους άνθρακα από την εφαρμογή μιας κοινής ενοποιημένης βάσης φορολογίας των εταιρειών στην Ευρωπαϊκή Ένωση.

Η κοινή βάση φορολογίας των εταιρειών στην Ευρωπαϊκή Ένωση καθώς και ο ψηφιακός φόρος και ο διασυνοριακός που προτείνονται, συνδέονται και με ανταγωνισμούς ανάμεσα σε ευρωπαϊκούς μονοπωλιακούς ομίλους με τους αντίστοιχους των ΗΠΑ και της Κίνας, κυρίως και με την επιδίωξη νέων φοροελαφρύνσεων των μεγάλων ευρωπαϊκών ομίλων.

Για μας, το λέμε καθαρά, οι ιδίοι πόροι της Ευρωπαϊκής Ένωσης είναι αντιλαϊκοί φόροι που θα «βαρύνουν» το εργατικό λαϊκό εισόδημα και για την αποπληρωμή των 750 δις που δανείζεται η Ευρωπαϊκή Ένωση για το Ταμείο Ανάκαμψης και που θα «ξεκοκαλίσουν» οι μονοπωλιακοί όμιλοι και θα κληθούν να πληρώσουν οι εργαζόμενοι.

Επίσης, αυξάνονται τα ανώτατα όρια των ιδίων πόρων πληρωμών και αναλήψεων. Τώρα, γιατί γίνονται αυτές οι αλλαγές και παίρνονται αυτά τα μέτρα; Μα γιατί η ανάγκη κοινοτικής στήριξης με μιας ισχυρής κρατικής παρέμβασης στις οικονομίες των κρατών μελών είχε ενταθεί πριν από την εμφάνιση της πανδημίας κάτω από την πίεση της επιβράδυνσης της ανάπτυξης στην ευρωζώνη. Όλες οι σοβαρές αναλύσεις διαπίστωναν στην ουσία το μέγεθος της υπερσυσσώρευσης του κεφαλαίου που δεν μπορεί να επενδυθεί με ικανοποιητικό ποσοστό κέρδους. Εντόπιζαν μορφές του προβλήματος όπως η μεγάλη έκθεση ευρωπαϊκών τραπεζικών ομίλων στα ομόλογα υπερχρεωμένων κρατών και στα «κόκκινα» δάνεια.

Συνεπώς, πίεσαν για αυτά τα μέτρα που δεν ήταν χωρίς συζητήσεις και αντιθέσεις, τρεις βασικοί λόγοι.

Πρώτον, η πρόβλεψη για το «μεγάλο βάθος» της κρίσης και τη δυσκολία «γρήγορης ανάκαμψης» στην Ευρωπαϊκή Ένωση.

Δεύτερον, η όξυνση του ανταγωνισμού και των απειλών κυρώσεων κλιμάκωσης του «οικονομικού πολέμου» της Ευρωπαϊκής Ένωσης με ΗΠΑ, αλλά και την Κίνα μετά το Brexit.

Τρίτον, η ανισόμετρη εκδήλωση της κρίσης στα κράτη μέλη και η απαίτηση των υπερχρεωμένων κρατών του Νότου να διασφαλίσουν φτηνό δανεισμό με την άμεση στήριξη της υψηλής πιστοληπτικής ικανότητας της Ευρωπαϊκής Ένωσης. Τι καινούργιο έχουμε; Ότι, η Ευρωπαϊκή Ένωση προχωρά για πρώτη φορά σε κοινό δανεισμό για να δώσει επιδοτήσεις σε κράτη μέλη που αποτελεί βήμα προς την κατεύθυνση εμβάθυνσης της ενοποίησης της Ευρωπαϊκής Ένωσης. Εμβάθυνση της ενοποίησης σημαίνει ενίσχυση των ενιαίων μηχανισμών για την εφαρμογή ενιαίων αντιδραστικών κατευθύνσεων σε βάρος των λαών, αλλά και η αποπληρωμή του κοινού δανείου του Ευρωπαϊκού Ταμείου Ανάκαμψης θα συνοδευτεί με νέους ενιαίους φόρους και αυστηρή τήρηση του εκάστοτε πλαισίου δημοσιονομικής πολιτικής.

Η εποπτεία για κράτη μέλη όπως η Ελλάδα θα είναι πολλαπλή. Δίπλα στο Ευρωπαϊκό Εξάμηνο στις μεταμνημονιακές δεσμεύσεις και τις εγκρίσεις δόσεων από το Eurogroup, στην εποπτεία της Κομισιόν για τη σωστή απορρόφηση του νέου ΕΣΠΑ θα προστεθεί ένας μηχανισμός διαρκούς αξιολόγησης του προγράμματος μεταρρυθμίσεων και δεσμεύσεων που υποβάλλει η Κυβέρνηση με το Εθνικό Σχέδιο Ανάκαμψης. Αυτός θα αποφασίζει αν θα αποδεσμεύονται ή θα «παγώνουν» τα κονδύλια των περιβόητων επιδοτήσεων.

Η ενισχυμένη Κοινοτική εποπτεία θα αποτελεί πολλαπλό στήριγμα της προώθησης των στόχων του εγχώριου κεφαλαίου, όπως προσδιορίζονται εξάλλου από τα σχέδια του Σ.Ε.Β., της Τράπεζας της Ελλάδος και της Κυβέρνησης. Αφενός, υπάρχει πλήρης κάλυψη και σύμπλευση της Ε.Ε. και της αστικής τάξης, στην προώθηση αυτών των αντιλαϊκών αναδιαρθρώσεων και αφετέρου, η κοινοτική εποπτεία βοηθά την Κυβέρνηση - την κάθε Κυβέρνηση - να επικαλείται την εξωτερική πίεση για την εφαρμογή των αντιλαϊκών μέτρων.

Εδώ υπάρχει συμφωνία με όλους σας, συμφωνείται όλα τα στρατόπεδα των αστικών Κυβερνήσεων και της Ε.Ε., στο ποια θα είναι τελικά πάλι τα θύματα για να υλοποιηθούν τα σχέδια ανάκαμψης της κερδοφορίας του κεφαλαίου. Θα προστεθούν νέα βάρη στους μισθωτούς και αυτοαπασχολούμενους, που ήδη υποφέρουν από την αντιλαϊκή πολιτική μνημονίου διαρκείας που εφαρμόζεται σε όλα τα Κράτη Μέλη.

Αυτά, μεταξύ άλλων, είναι η νέα αλυσίδα φόρων, αυτά που ανέφερα νωρίτερα και θα επωμιστούν τελικά τα λαϊκά στρώματα, η αποπληρωμή από τον λαό νέων δανείων 12,5 δισ. ευρώ που έρχονται να προστεθούν στον ήδη υπέρογκο κρατικό δανεισμό της Ελλάδας, η κατεδάφιση των ασφαλιστικών δικαιωμάτων που έχουν απομείνει, με την προώθηση της ιδιωτικής ασφάλισης και του αμιγώς κεφαλαιοποιητικού συστήματος, που μετατρέπει την επικουρική σύνταξη σε ατομικό επενδυτικό προϊόν, σύμφωνα εξάλλου και με το σχέδιο της Επιτροπής Πισσαρίδη.

Επίσης, την επέκταση των ευέλικτων σχέσεων εργασίας, της εκ περιτροπής εργασίας και της χρηματοδότησης των εργοδοτών, στο όνομα στήριξης της απασχόλησης. Ακόμα, με την παροχή κινήτρων αύξησης του μεγέθους ορισμένων βιώσιμων επιχειρήσεων, που θα αυξήσει την ανταγωνιστική πίεση και βεβαίως, θα αυξηθούν τα λουκέτα για πολλές μικρές επιχειρήσεις και αυτοαπασχολούμενους, που θα είναι δυστυχώς χιλιάδες.

Όλα αυτά έρχονται να προστεθούν στις βαριές συνέπειες της καπιταλιστικής κρίσης, που ήδη πληρώνει ο λαός με την έκρηξη της ανεργίας, την επέκταση της μερικής απασχόλησης, τη μείωση μισθών, την εντατικοποίηση, την υπονόμευση του ελεύθερου χρόνου με την τηλεργασία. Καμία αστική ανάλυση δεν προβλέπει επιστροφή στο προ κρίσης επίπεδο άμεσα.

Σε ότι αφορά το Τ.Χ.Σ., στην 9η Έκθεση Ενισχυμένης Εποπτείας της Κομισιόν, πριν μιάμιση περίπου βδομάδα, περιγράφονται αναλυτικά οι νέες παρεμβάσεις που προωθούνται για το επόμενο διάστημα. Μεταξύ άλλων προωθούν πρώτον, τη συνέχιση των μεταρρυθμίσεων στον χρηματοπιστωτικό τομέα, ώστε αυτός να «σφίξει και άλλο τη θηλιά» στα λαϊκά νοικοκυριά και τους επαγγελματίες και να τροφοδοτήσει με φθηνό χρήμα τους επιχειρηματικούς ομίλους.

Δεύτερον, το αντεργατικό τερατούργημα που έχει προαναγγείλει η Κυβέρνηση με τις ανατροπές του αιώνα, σε ότι αφορά το οκτάωρο και την επιβολή δεκάωρης εργασίας και βέβαια, το παραπέρα «ξήλωμα» της κυριακάτικης αργίας και τα νέα χτυπήματα στη συνδικαλιστική δράση και λοιπά. Επίσης, λέγεται στην Έκθεση ότι οι βασικές μεταρρυθμίσεις έχουν καθυστερήσει και δεσμεύθηκε η Κυβέρνηση με συγκεκριμένο χρονοδιάγραμμα μέχρι τον Μάη, προαναγγέλλοντας αγριότερη επίθεση στα εργατικά λαϊκά στρώματα. Προαναγγέλλονται, λοιπόν, μέτρα όπως η δημιουργία ηλεκτρονικής πλατφόρμας για την εφαρμογή του Πτωχευτικού Κώδικα, που σηματοδοτεί «ανελέητο κυνήγι» για τα λαϊκά νοικοκυριά και τους επαγγελματίες.

Τρίτον, ετοιμάζεται και η επέκταση του σχεδίου «ΗΡΑΚΛΗΣ 2» που αφορά το επόμενο κρατικό πακέτο εγγυήσεων, για τη μεταβίβαση «κόκκινων δανείων» από τις τράπεζες σε άλλους επενδυτές, καθώς και τις αλλαγές στο ιδρυτικό νόμο του Τ.Χ.Σ. Αυτό, δηλαδή, που έρχεται τώρα με κεντρικό ζήτημα, το πλαίσιο της συμμετοχής τους σε αυξήσεις μετοχικών κεφαλαίων και σε Τραπεζικούς Ομίλους που συζητάμε.

Εξάλλου, θέλω να θυμίσω ότι η Τράπεζα της Ελλάδας στην έκθεση χρηματοπιστωτικής σταθερότητας, που δημοσιοποιήθηκε στα μέσα του Γενάρη, τόνιζε πως η εμφάνιση νέων μη εξυπηρετούμενων δανείων φαντάζει αναπόφευκτη, ενώ η κρίση έχει ασύμμετρες επιπτώσεις ανάλογα με το μέγεθος των επιχειρήσεων, αλλά και μεταξύ κλάδων της οικονομίας και βεβαίως, έδινε και στοιχεία μέχρι το Σεπτέμβριο του 2020, ότι ο δείκτης μη εξυπηρετούμενων δανείων στις μικρομεσαίες επιχειρήσεις ανέρχεται στο 47% και στις πολύ μικρές επιχειρήσεις στο 55%, ενώ τα κάθε είδους κόκκινα δάνεια διαμορφώθηκαν στα 58,7 δισεκατομμύρια ή στο 35,8% του συνόλου της τραπεζικής χρηματοδότησης. Και βέβαια, αναμένεται να μεγαλώσει, αφού υπάρχει καθεστώς αναστολής πληρωμών που φθάνει τα 21 δισεκατομμύρια.

Συνεπώς, τα μέτρα και οι σχεδιασμοί της Ευρωπαϊκής Ένωσης και των κυβερνήσεων θέλουν μέσα από αυτές τις αλλαγές να φορτώσουν νέα βάρη στις πλάτες της εργατικής τάξης και των λαϊκών στρωμάτων για να διασφαλισθεί η κερδοφορία των μονοπωλίων σε συνθήκες οικονομικής καπιταλιστικής κρίσης. Εμείς λέμε καμιά αυταπάτη. Οι εργαζόμενοι δεν πρέπει να εγκλωβισθούν για μια φορά ακόμη στην αναμονή της σωτηρίας από τα δισεκατομμύρια της Ευρωπαϊκής Ένωσης, ούτε στην επιλογή του ικανότερου διαχειριστή για την αξιοποίησή τους μεταξύ Νέας Δημοκρατίας και ΣΥΡΙΖΑ. Εξάλλου και οι δυο σας, δηλαδή και η σημερινή και η προηγούμενη κυβέρνηση ενισχύσατε με κάθε τρόπο την ιδιωτικοποίηση των τραπεζών και συνολικά για το κεφάλαιο δουλεύετε και όχι για το λαό. Επίσης, να θυμηθούμε ποιους ωφέλησαν τις προηγούμενες δεκαετίες τα ΜΟΠ, το 2ο και 3ο Κοινοτικό Πλαίσιο Στήριξης, το ΕΣΠΑ, τα προηγούμενα κοινοτικά κονδύλια δεν σκόρπισαν από εδώ και από εκεί, όπως μας λένε, αλλά ενισχύσατε τους μονοπωλιακούς ομίλους και οι παραπλανητικές φωνές που αναδεικνύουν ως ιδιαιτερότητα την αδυναμία των ελληνικών κυβερνήσεων να απορροφούν και να υλοποιούν κοινοτικά προγράμματα, διαψεύδονται και από την τελευταία μελέτη περιφερειακής ανάπτυξης του ΟΟΣΑ, που κατατάσσει την Ελλάδα στη μεσαία σχετική κατηγορία της Ευρωπαϊκής Ένωσης.

Για όλους αυτούς τους λόγους, λοιπόν, καταψηφίζουμε το παρόν νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε πολύ την κυρία Μανωλάκου.

Πριν δώσω τον λόγο στον κύριο Βιλιάρδο, Ειδικό Αγορητή της Ελληνικής Λύσης, θα ήθελα να σας ενημερώσω κυρίες και κύριοι συνάδελφοι, ότι για έναν τεχνικό λόγο θα ξεκινήσουμε τη δεύτερη συνεδρίαση αύριο στις 12:30 και θα συνεχίσουμε την τρίτη συνεδρίαση στις 14:30.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Ελληνικής Λύσης):** Κύριε Πρόεδρε, κύριε Υπουργέ, κυρίες και κύριοι συνάδελφοι, η Κυβέρνηση έχει καταθέσει ένα ακόμη νομοσχέδιο με δύο θέματα που είναι στην ουσία εντελώς ασύνδετα μεταξύ τους. Προβληματικά όμως και τα δύο, αν και από διαφορετικές πλευρές.

Το πρώτο θέμα, στο Α’ Μέρος αφορά την Κύρωση της Σύμβασης για το πολυδιαφημισμένο πακέτο Ανάκαμψης της Ευρωπαϊκής Ένωσης με ένα ανεπαρκές ποσόν, τουλάχιστον στην περίπτωση της Ελλάδας, η οποία έχει βυθιστεί σε μία από τις χειρότερες υφέσεις συγκριτικά με τις άλλες ευρωπαϊκές χώρες, παρά τις διαδοχικές αναπροσαρμογές της ΕΛΣΤΑΤ, που θυμίζουν δημιουργική λογιστική και τα γνωστά Greece Statistic’s. Πόσο μάλλον όταν η αποδέσμευση των ποσών αυτών είναι αβέβαιη και δρομολογείται με πολύ αργά βήματα, ενώ, ένα μεγάλο μέρος τους θα επιστρέψει στις χώρες του βορρά για τις εισαγόμενες τεχνολογίες που προωθούνται, αφού το 38% αφορά στην πράσινη μετάβαση και το 20% την ψηφιακή, σύμφωνα με τον πίνακα που θα καταθέσουμε αργότερα με τις πηγές του, στα πρακτικά.

Είναι περιττό δε να τονίσουμε, πως δεν καλύπτει καν το τεράστιο έλλειμμα του 2020, ύψους 24,1 δισεκατομμύρια, πόσο μάλλον του 2021.

Το δεύτερο μέρος, ρυθμίζει τα θέματα της αύξησης κεφαλαίου του ΤΧΣ, που ως γνωστόν, μαζί με το ΤΑΙΠΕΔ και με την ΕΤΑΔ, ανήκει στο υπερταμείο των ξένων, στο οποίο έχουν μεταφερθεί όλα μας τα περιουσιακά στοιχεία. Θυμίζοντας, πως μπορεί μεν, να ιδρύθηκε από τον ΣΥΡΙΖΑ, αλλά ήταν προϋπόθεση του τρίτου μνημονίου, που υπεγράφη και από τα τρία κόμματα της τρόικα εσωτερικού.

Το ΤΧΣ ελέγχει τις μετοχές του δημοσίου στις αφελληνισμένες τράπεζες, που έχουν κοστίσει στους Έλληνες φορολογούμενους περί τα 60 δισεκατομμύρια ευρώ, μαζί με τον αναβαλλόμενο φόρο, ενώ θα κοστίσουν, ενδεχομένως, ακόμη περισσότερα, από τα σχέδια «Ηρακλής» και από το hive - down.

Την ίδια στιγμή, οι τράπεζες ταλαιπωρούν τους πολίτες με τη μείωση του δικτύου τους, καθώς, επίσης, τις μικρομεσαίες επιχειρήσεις, αδιαφορώντας στην ουσία για το δανεισμό της πραγματικής οικονομίας και για τις τραπεζικές εργασίες, αφού κερδίζουν πολύ περισσότερα από την κρατική στήριξη, από τις πανάκριβες προμήθειες που χρεώνουν, καθώς, επίσης, από τις υπέρμετρες εξουσίες που τους παρέχει ο νέος πτωχευτικός νόμος - έκτρωμα.

Η σημερινή ρύθμιση, πάντως, είναι η απάντηση στην άρνηση της αύξησης κεφαλαίου, που είχε προτείνει ο μεγαλομέτοχος της Τράπεζας Πειραιώς, ο κύριος Πόλσον, ενώ παρουσιάζεται μεν ως κρατικοποίησή της, αλλά, μάλλον, πρόκειται για την απαλλοτρίωση της από το ΤΧΣ των ξένων.

Εν προκειμένω, η Κυβέρνηση, οφείλει να μας εξηγήσει γιατί, ως υπέρμαχος της ιδιωτικής πρωτοβουλίας, δεν επέλεξε την αύξηση κεφαλαίου εκ μέρους ενός παγκοσμίως γνωστού επενδυτή, ο οποίος είχε επιπλέον συμμετοχή στην αμερικανική αγορά κόκκινων στεγαστικών δανείων, μέσω των υποστηριζομένων από το δημόσιο, Fannie Mae & Freddie Mac, όπως θα καταθέσουμε στα πρακτικά. Πόσο μάλλον, αφού δεν την προβλημάτισε το ξεπούλημα τόσων άλλων δημοσίων επιχειρήσεων, όπως της ΤΡΑΙΝΟΣΕ στους Ιταλούς, έναντι 40 εκατομμυρίων ευρώ και με προίκα επιδοτήσεις 750 εκατομμυρίων, των 14 αεροδρομίων στους Γερμανούς, με τη γνωστή σκανδαλώδη σύμβαση, της Εγνατίας, που κόστισε 6 δισεκατομμύρια και προγραμματίζεται το ξεπούλημά της κάτω από τη λογιστική της αξία ως διαχείριση κ.ο.κ.. Άλλο ο νεοφιλελευθερισμός πάντως, που προωθεί τα μονοπώλια του ιδιωτικού τομέα και άλλο ο φιλελευθερισμός, που στηρίζει την πραγματικά ελεύθερη αγορά.

Σε κάθε περίπτωση, η παρούσα ρύθμιση, που στην ουσία, έχει ένα και μόνο σκοπό, την ανάληψη του ελέγχου της Πειραιώς από το ΤΧΣ, αναφέρεται στην ένατη αξιολόγηση, σύμφωνα με την οποία, οι Αρχές ετοιμάζουν την τροποποίηση του καταστατικού του ΤΧΣ, που θα του επιτρέψει να συμμετέχει ως ιδιώτης επενδυτής, σε μελλοντικές αυξήσεις κεφαλαίου των τραπεζών, στις οποίες διατηρεί μετοχές.

Εμείς, πάντως, δεν θα μπορούσαμε να ψηφίσουμε ποτέ νόμο που υποστηρίζει το καθεστώς του υπερταμείου των ξένων, ειδικά στο χώρο των τραπεζών, ως αποτέλεσμα των ιδιαίτερα καταστροφικών μνημονίων, του δεύτερου και του τρίτου. Πολύ περισσότερο, διαβάζοντας τις διατάξεις του παρόντος, όσον αφορά την Πειραιώς, τις οποίες θα αναλύσουμε στη συζήτηση επί των άρθρων.

Τέλος, τα ίδια κεφάλαια του ΤΧΣ, ήταν περίπου 5 δισεκατομμύρια ευρώ στο τέλος 9μήνου του 2020. Εάν τοποθετήσει 1 – 1,5 δισεκατομμύριο στην Πειραιώς, απομένουν 3,5 δισεκατομμύρια, ενώ θα ακολουθήσει το πρόβλημα των κόκκινων δανείων της πανδημίας. Πώς θα ανταπεξέλθει; Με αύξηση κεφαλαίου ίσως. Αλλά από ποιον και πως; Στο 9μηνο του 2020 δε, το ΤΧΣ είχε ζημίες 1,5 δισεκατομμύριο από κέρδη 1,2 δισεκατομμύρια την ίδια περίοδο του 2019. Δεν γνωρίζουμε εάν θα αναπροσαρμοστούν και αυτά όπως το ΑΕΠ, αλλά φαίνεται ότι θα έχει ζημία το 2020, όπως ίσως και το 2021, εάν συνεχιστεί αυτή η κατάσταση.

Σχετικά τώρα με το πρώτο μέρος, κυρώνεται ως ένα μόνο άρθρο, η Οδηγία 2020- 2053 της Ευρωπαϊκής Ένωσης, που θα καταθέσουμε την πρώτη επίσημη σελίδα της στα πρακτικά, όπου η εισαγωγή της Οδηγίας πριν από τα επιμέρους άρθρα, συνιστά, στην ουσία, μία αιτιολογική έκθεση της αναγκαιότητας κύρωσής της.

Το σχέδιο νόμου θεσπίζει κανόνες σχετικά με την κατανομή ιδίων πόρων στην Ένωση, έτσι ώστε να εξασφαλιστεί η χρηματοδότηση του ετήσιου προϋπολογισμού της, ενώ τόσο η Ελλάδα όσο και τα υπόλοιπα 26 κράτη μέλη της Ευρωπαϊκής Ένωσης θα πρέπει να προχωρήσουν στην επικύρωση της παρούσας απόφασης του Ευρωπαϊκού Συμβουλίου, προκειμένου να ανοίξει ο δρόμος στην Ευρωπαϊκή Επιτροπή για να δανειστεί από τις αγορές και για να ξεκινήσει η καταβολή των χρημάτων του Ταμείου Ανάκαμψης.

Μέχρι σήμερα μόλις επτά χώρες μέλη έχουν εγκρίνει τη συγκεκριμένη απόφαση, οι Βουλγαρία, Γαλλία, Κροατία, Κύπρος, Μάλτα, Πορτογαλία και Σλοβενία, όπως θα καταθέσουμε στα πρακτικά με τις ημερομηνίες έγκρισης.

Υπενθυμίζουμε εδώ πως έχουν ήδη δημιουργηθεί προβλήματα λόγω των προϋποθέσεων που έθεσε η Ευρωπαϊκή Ένωση όσον αφορά το κράτος δικαίου από την Πολωνία και την Ουγγαρία, ενώ το Συνταγματικό Δικαστήριο της Πολωνίας συνεχίζει να έχει αντιρρήσεις όσον αφορά τη σύνδεση της χρηματοδότησης με το δίκαιο της Ευρωπαϊκής Ένωσης, όπως θα καταθέσουμε στα πρακτικά.

Τέτοια θέματα δεν απασχολούν βέβαια τις ελληνικές κυβερνήσεις που σκύβουν διαρκώς το κεφάλι. Ούτε καν στην περίπτωση των μνημονίων που έχει αποδειχθεί ξεκάθαρα πως έχουν αντισυνταγματικές διατάξεις, όπως όσον αφορά την περικοπή των συντάξεων. Κατά την Πρόεδρο της Δημοκρατίας το ταμειακό συμφέρον του δημοσίου προέχει του Συντάγματος. Αν είναι δυνατόν;

Υπάρχουν 4 είδη πόρων για τον κοινοτικό προϋπολογισμό που θα αναφέρουμε αναλυτικά στη συζήτηση επί των άρθρων. Όπως, αναφέρεται στο σημείο 4 τα οικονομικά της Ευρωπαϊκής Ένωσης ήταν προβληματικά ήδη από το 2017 γεγονός που σημαίνει πως το πακέτο αποτελεί στην ουσία μια ευκαιρία για να ενισχυθούν τα έσοδα ειδικά μετά την έξοδο της Μεγάλης Βρετανίας.

Στο σημείο 7 γίνεται αναφορά για το τέλος πλαστικών μη ανακυκλούμενων απορριμμάτων, ενώ στο αμέσως επόμενο τίθενται προς συζήτηση μελλοντικά όμως και άλλες μορφές εισφορών, όπως ο μηχανισμός συνοριακής προσαρμογής άνθρακα και η ψηφιακή συνεισφορά. Ως εκ τούτου η χώρα μας θα δεσμευτεί για μέτρα που ακόμη δεν έχουν προσδιοριστεί, κάτι που θεωρούμε τουλάχιστο απαράδεκτο.

Στο σημείο 9 γίνεται αναφορά σε χώρες που ωφελούνται από το σύστημα ιδίων πόρων, στις οποίες δεν συγκαταλέγεται η Ελλάδα, σε αντίθεση με τη Γερμανία που θα ωφεληθεί στο πλαίσιο των διορθώσεων των ετησίων συνεισφορών.

Στο σημείο 11 αυξάνεται από την 1η Μαρτίου του 2021 και ως το τέλος το 2027, σε 25% από 20%, το ποσοστό που παρακρατούν τα κράτη μέλη ως έξοδα είσπραξης των παραδοσιακών ιδίων πόρων. Ενώ στο 12 αυξάνεται το ετήσιο όριο πιστώσεων πληρωμών του κοινοτικού προϋπολογισμού στο 1,40% του Ακαθάριστου Εγχώριου Εισοδήματος όλων των κρατών μελών της Ευρωπαϊκής Ένωσης από 1,20% που ίσχυε μέχρι σήμερα. Αντίστοιχα, αυξάνεται στο 1,46% του Ακαθάριστου Εθνικού Εισοδήματος των κρατών μελών από 1,20% που ισχύει σήμερα το όριο των πιστώσεων αναλήψεων από τα κράτη μέλη για τον προϋπολογισμό της Ευρωπαϊκής Ένωσης, όπως, επίσης, θα καταθέσουμε.

Ενδεικτικά τώρα, το 2019 η Ελλάδα είχε ισοζύγιο συναλλαγών με την Ευρωπαϊκή Ένωση στα 3,6 δισεκατομμύρια ευρώ, εισροές 1,75 δις και εκροές 5,2 δις, ενώ έχει έλλειμμα στο εμπόριο αγαθών εντός της Ευρωπαϊκής Ένωσης ύψους 15 δισεκατομμυρίων ευρώ, όπως θα καταθέσουμε στα πρακτικά με την ανάλυση του προϋπολογισμού μαζί με το Next Generation U.

Με το σημείο 14 δίνεται η εξουσιοδότηση της χώρας μας προς την Ευρωπαϊκή Ένωση να μπορεί να δανειστεί σε ευρώ ποσά έως και 750 δισεκατομμύρια σε τιμές του 2018 για να χρηματοδοτήσει το Ταμείο Ανάκαμψης, ενώ μέσω αυτού θα αντιμετωπίσει τις συνέπειες του covid 19 στην ευρωπαϊκή οικονομία. Από τα χρήματα αυτά τα 390 δισεκατομμύρια ευρώ θα δοθούν σε επιχορηγήσεις και τα 360 δις σε δάνεια. Εδώ οφείλει να σημειωθεί πως τα 750 δις είναι χαμηλότερα από το πακέτο ύψους σχεδόν 1,2 τρισεκατομμύρια με το οποίο στήριξε η Γερμανία την οικονομία της. Προφανώς θα εξαγοράσει στο μέλλον τους πάντες.

Προβλέπεται, επίσης, στο σημείο 17, ότι το χρέος που θα δημιουργηθεί για τις ανάγκες της χρηματοδότησης του μηχανισμού ανάκαμψης και ανθεκτικότητας, θα πρέπει να έχει αποπληρωθεί, πλήρως, έως την 31η Δεκεμβρίου του 2058.

Στο σημείο 19, αναφέρονται δάνεια προς τα κράτη, σημειώνοντας πως τα δάνεια δεν αποτελούν στήριξη, αλλά δεσμεύσεις και υποχρεώσεις, για την ήδη χρεοκοπημένη, προ πολλού, χώρα μας.

Ενδιαφέρον έχει, επίσης, το σημείο 25, το οποίο ξεκαθαρίζει με σαφή τρόπο, πως ένα όχι από κάποια χώρα, αρκεί για να μη υλοποιηθεί η παρούσα, σημειώνοντας πως η Κομισιόν, η Γερμανία καλύτερα, απέρριψε την πρόταση για την έκδοση ευρωομολόγου κορώνα, όσον αφορά την καταπολέμηση της πανδημίας. Θα ήταν η καλύτερη λύση, αλλά δυστυχώς, προφανώς, δεν την ήθελε.

Κλείνοντας, για να έχουμε μία πιο ολοκληρωμένη εικόνα, το συνολικό πακέτο που ανακοινώθηκε για τη διάσωση, για τη δήθεν διάσωση της Ευρώπης, ύψους 2,8 τρισεκατομμυρίων, ακούγεται μεγαλειώδες, έως ότου, βέβαια, το αναλύσει κανείς στα επιμέρους συστατικά του. Ειδικότερα τα εξής.

Πρώτον, το 1,074 τρισ. ευρώ, αφορούν τον κανονικό προϋπολογισμό των ετών 2021- 2027 γνωστό ως ΕΣΠΑ, αφού ολοκληρώθηκε ο προηγούμενος των ετών 2014 - 2020. Το ποσόν αυτό είναι χαμηλότερο από το προηγούμενο, των 1,346 τρισεκατομμυρίων ευρώ, που είχε προταθεί το 2018, ενώ η Ελλάδα θα λάβει περίπου 20 δισεκατομμύρια.

Δεύτερον, τα 336,5 δισ. αφορούν την κοινή αγροτική πολιτική, επίσης για τα έτη 2021- 2027, η οποία μειώθηκε κατά 46 δισεκατομμύρια ευρώ, από τα οποία, τα 258,6 δισεκατομμύρια αφορούν τον πρώτο πυλώνα που χρηματοδοτεί, κυρίως, άμεσες πληρωμές σε αγρότες, ενώ τα 77,9 δις την αγροτική ανάπτυξη, που στηρίζει πράσινα και κοινωνικά προγράμματα. Η νέα συμφωνία περιλαμβάνει, επιπλέον, 7,5 δις επιχορηγήσεις αγροτικής ανάπτυξης της Ευρωπαϊκής Ένωσης, με στόχο να βοηθήσει τους αγρότες να ανταποκριθούν στις κλιματικές φιλοδοξίες της Ευρωπαϊκής Ένωσης. Ένα ποσόν που μειώθηκε στο ήμισυ, κατά τη διάρκεια των διαπραγματεύσεων, ταυτόχρονα, όμως, με τον περιορισμό των δώρων κατά 5,4 δις για 15 χώρες, έτσι ώστε, βέβαια, να χρυσωθεί, κατά κάποιον τρόπο, το χάπι της μείωσης. Η Γαλλία θα λάβει τη μερίδα του λέοντος, με τη Γερμανία, την Ιταλία και την Ισπανία, να είναι οι επόμενοι μεγαλύτεροι δικαιούχοι. Ενώ, η Ελλάδα, θα λάβει περί τα 20 δις, κατά 0,67% λιγότερα από πριν.

Τρίτον, τα 330 δισεκατομμύρια, θα διατεθούν για τη χρηματοδότηση της συνοχής, στόχος της οποίας είναι να θέσει χώρες και τις περιφέρειες της Ευρωπαϊκής Ένωσης, σε πιο ισότιμη βάση, με τη συμπληρωματική κάλυψη ποσού ύψους 47,5 δις, στα πλαίσια ενός νέου προγράμματος, που αποτελεί μέρος του Ταμείου Ανασυγκρότησης, το React- EU.

Τέταρτον, το 30% του πλήρους πακέτου του προϋπολογισμού, θα διατεθεί για την κλιματική αλλαγή, ενώ θα χρηματοδοτηθεί ένα νέο πακέτο, για τη στήριξη των ρυπογόνων περιοχών και τη δίκαιη μετάβαση τους σε καθαρότερες βιομηχανίες, το Just Transition Fund. Δυστυχώς, όμως, το ποσόν αυτό μειώθηκε σημαντικά στα 17,5 δισεκατομμύρια ευρώ από 30 δισεκατομμύρια, όπως θα καταθέσουμε στα πρακτικά. Ενώ η Πολωνία, θα έχει πρόσβαση μόνο στο 50% αυτού που της εγκρίθηκε, έως ότου υλοποιήσει το στόχο της Ευρωπαϊκής Ένωσης, για την επίτευξη κλιματικής ουδετερότητας, έως το 2050. Το γεγονός αυτό, αποτελεί αναμφίβολα νίκη για τη χώρα, που συνεχίζει να χρησιμοποιεί πλήρως τον λιγνίτη της. Η Ελλάδα θα λάβει μόλις 750 εκατομμύρια από 1,7 δισεκατομμύρια που θεωρούσε προηγουμένως, τεκμηριώνοντας το λάθος της κυβέρνησης, που προωθεί το τέλος του λιγνίτη για το 2022, όταν η Γερμανία για το 2038. Ασφαλώς, με τα 750 εκατομμύρια ευρώ, δεν μπορεί να στηρίξει τις περιοχές που καταδικάζει στην κατάργηση του λιγνίτη, τη Δυτική Μακεδονία και την Αρκαδία.

Πέμπτον, για την υγεία θα διατεθούν λιγότερα ποσά σε σχέση με το παρελθόν 8 δισεκατομμύρια, ενώ ένα άλλο πρόγραμμα το Rescue που χρησιμοποιείται για την αποθήκευση ιατρικού εξοπλισμού και άλλων ειδών πρώτης ανάγκης θα λάβει συνολικά 3 δισεκατομμύρια.

Το Ευρωπαϊκό Κοινοτικό Ταμείο, το Πρόγραμμα «ERASMUS», η Έρευνα «Horizon Europe», η στήριξη της μετανάστευσης και το Επενδυτικό Ταμείο «Invest you» θα στηριχθούν επίσης με λιγότερα χρήματα. Παντού λιγότερα χρήματα.

Έκτον, τα 360 δισεκατομμύρια είναι δάνεια έναντι προφανώς ανταλλαγμάτων, ενώ οι επιδοτήσεις μειώθηκαν στα 390 δισεκατομμύρια.

Η εκταμίευση των ποσών- είναι πάρα πολύ σημαντικό - θα γίνεται μόνο όταν τα κράτη τεκμηριώνουν αξιόπιστα την πρόοδό τους σύμφωνα με τους στόχους της Ευρωπαϊκής Ένωσης οι οποίοι όμως δεν έχουν συγκεκριμενοποιηθεί ακόμη. Σε κάθε περίπτωση τα χρήματα από το Ταμείο Ανασυγκρότησης τα 750 δις υπόκεινται στο ονομαζόμενο «ευρωπαϊκό εξάμηνο», στο όργανο ελέγχου, δηλαδή, της οικονομικής πολιτικής της Κομισιόν.

Ειδικότερα, το «ευρωπαϊκό εξάμηνο» απαιτούσε στο παρελθόν από διάφορα κράτη μέλη να εφαρμόσουν ακραία νεοφιλελεύθερες διαρθρωτικές μεταρρυθμίσεις, όπως είναι η αύξηση της ηλικίας συνταξιοδότησης, οι περικοπές των συντάξεων, τα ανώτατα όρια συντάξεων, η κατάργηση των συλλογικών συμβάσεων, η ιδιωτικοποίηση της υγείας, της ύδρευσης, του ηλεκτρισμού και λοιπά.

Σήμερα όμως οι χώρες του βορρά επιμένουν σε ακόμη περισσότερες μεταρρυθμίσεις έχοντας επιβάλει ως αντάλλαγμα για τις επιδοτήσεις έναν μηχανισμό έκτακτης πέδησης, ένα φρένο, δηλαδή, όταν μια χώρα εκφράσει ανησυχίες για το Εθνικό Σχέδιο Ανασυγκρότησης μιας άλλης.

Σε μια τέτοια περίπτωση, όπου για παράδειγμα η Ελλάδα δεν πείθει την Ολλανδία για την επιτυχία των σχεδίων της σταματούν οι εκταμιεύσεις των επιδοτήσεων έως ότου συγκληθεί ξανά το Συμβούλιο, το συζητήσει και αποφασίσει πλειοψηφικά.

Θυμίζει, λοιπόν, τις πληρωμές των μνημονίων, όπου προηγούνταν οι αξιολογήσεις με αποτέλεσμα να επιβάλλονται εκβιαστικά οι μεταρρυθμίσεις χωρίς τις οποίες δεν δίνονται οι εκάστοτε δόσεις, παρά το ότι είχαν συμφωνηθεί.

Επομένως, για τις επιδοτήσεις θα απαιτούνται ανταλλάγματα, ένα είδος μνημονίων.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε και εμείς τον κύριο Βιλιάρδο.

Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):**  Ευχαριστώ πολύ, κύριε Πρόεδρε.

Βουλεύτρια και Βουλευτές, κύριοι Υπουργοί, αυτά που είδαμε εχθές στη Νέα Σμύρνη δεν μπορεί να μείνουν ασχολίαστα. Πραγματικά, δεν μας εκπλήσσουν καθόλου, γιατί τα έχουμε ξαναδεί. Έχουμε ξαναδεί την Κυβέρνηση αυτή να κατευθύνει την αστυνομία ενάντια σε οικογένειες. Το είδαμε στην περίπτωση της οικογένειας Κατή στα Σεπόλια. Το είδαμε στην περίπτωση της οικογένειας Ινδαρέ στο Κουκάκι. Το είδαμε στην περίπτωση της επίθεσης στο Γαλάτσι αστυνομικού με γκλοπ σε πεντάχρονο παιδί.

Καταλαβαίνουμε την αγωνία σας, καθώς η πολιτική σας που αποσκοπεί στη συγκέντρωση των οικονομικών δραστηριοτήτων σε λίγους, η πολιτική σας που αποσκοπεί στην εξυπηρέτηση πάρα πολύ λίγων εργολάβων και μεγαλοεπιχειρηματιών θα φέρει και φέρνει αντιδράσεις και θέλετε να εκφοβίσετε την κοινωνία και να προλάβετε αυτές τις αντιδράσεις.

Τώρα αυτό το νομοσχέδιο κάνει ακριβώς αυτό, το οποίο φοβάστε ότι θα οδηγήσει τον κόσμο στην αντίδραση. Δίνει άλλα 2 δις στην πράξη στην Τράπεζα Πειραιώς.

Θα αναφέρουμε, κύριε Σταϊκούρα, και τα της πορείας της οικονομίας και της ύφεσης, ενώ ξεκινάμε μια διαδικασία συνυπολογισμού εξάρτησης της χρηματοδότησης του προϋπολογισμού από την διαδικασία της ανακύκλωσης που είναι πάρα πολύ θετική, γιατί μας βάζει σε μια τροχιά να σκεφτόμαστε τι κάνουμε εδώ πέρα αναφορικά με την οικολογική κρίση, όμως έρχεται τέλος κόντρα με τα δικά σας σχέδια. Κάνει τα δικά σας σχέδια πάρα πολύ ζημιογόνα για την Ελλάδα.

Θα είμαι συγκεκριμένος, 0,8 ευρώ ανά χιλιόγραμμο στο βάρος των απορριμμάτων πλαστικών συσκευασιών, που δεν παράγονται σε κάθε κράτος μέλος και δεν ανακυκλώνεται, θα είναι ένα νέο κόστος, που θα συνεισφέρει στον Ευρωπαϊκό Προϋπολογισμό.

Αυτό σημαίνει, ότι όποιος δεν κάνει ανακύκλωση θα συμβάλλει δυσανάλογα στον Προϋπολογισμό της Ευρωπαϊκής Ένωσης. Τι κάνει η Κυβέρνηση; Η Κυβέρνηση έχει ξεκινήσει την καύση απορριμμάτων παντού, χωρίς ανακύκλωση, με μονάδες διαλογής απορριμμάτων. Τι σημαίνει αυτό; Ελάχιστη ανάκτηση ανακυκλώσιμων υλικών, σε μια χώρα που τη μισή δουλειά ανακύκλωσης αυτή τη στιγμή την κάνουν οι ρακοσυλλέκτες, ενώ για την άλλη μισή, που την κάνουν δύο εταιρείες, δεν είμαστε σίγουροι καθόλου για τα στοιχεία.

Οπότε, φέρνετε την καύση και κλειδώνετε τη χώρα σε ένα μέλλον χωρίς ανακύκλωση. Νομοθετήσατε πριν από λίγο καιρό τη νομιμοποίηση των σταθμών μεταφόρτωσης απορριμμάτων, όπου γίνεται η συμπίεση των απορριμμάτων, με αποτέλεσμα οποιαδήποτε δυνατότητα ανακύκλωσης στα εργοστάσια διαλογής απορριμμάτων να καταλύεται.

Οπότε, αφού μας κλειδώνετε σε ένα μέλλον χωρίς ανακύκλωση, εσείς με τις πολιτικές σας για την εξυπηρέτηση δύο και τριών εταιρειών, έρχεται τώρα η Ευρωπαϊκή Ένωση σωστά και μας λέει θα σας χρεώνουμε ανάλογα με το τι ανακύκλωση κάνετε. Εσείς, όμως, τρέχετε να προλάβετε να μας κλειδώσετε σε αυτό το νέο μέλλον για πολλές δεκαετίες και εκεί είναι η μεγάλη ουσία του εγκλήματός σας.

Όσο αφορά στο Ταμείο Ανάκαμψης, ξεκινάμε πάλι με ένα Ταμείο Ανάκαμψης, που όπως έχουμε εξηγήσει ξανά και ξανά, το μισό θα είναι δάνεια, το μισό θα είναι επιχορηγήσεις. Είναι ένα Ταμείο, το οποίο δίνει πολύ λίγα λεφτά, εσείς θα τα δώσετε πάλι στους λίγους εργολάβους, γι’ αυτούς είναι αρκετά τα χρήματα αυτά. Αν ήταν να τα δώσουμε στην πραγματική οικονομία και στους πολίτες, θα ήταν ανεπαρκή τα ποσά αυτά. Για αυτό, το ΜέΡΑ25 είχε καταγγείλει το Ταμείο Ανάκαμψης, ότι κάνει ό,τι δυνατόν χειρότερο απέναντι στην κρίση, δίνει λίγα λεφτά, τα οποία θα δοθούν από κυβερνήσεις σαν την δική σας, σε λίγους επιχειρηματίες και δε δίνει επαρκή χρήματα για να αντιμετωπιστεί το κοινωνικό πρόβλημα. Είναι στην ουσία «η προβιά, με την οποία περιτυλίγεται ο λύκος του μνημονίου», κύριε Υπουργέ.

Δεν είναι μονόδρομος, θα μπορούσαν αυτά τα λίγα χρήματα να χρησιμοποιηθούν σωστά και να έχουν τουλάχιστον το μέγιστο της ωφέλειας. Σας έχουμε πει για την ενίσχυση του δημόσιου συστήματος υγείας, που είναι απαραίτητη. Σας έχουμε πει για την δυνατότητα να προχωρήσετε σε ένα «εξοικονομώ κατ’ οίκον» για όλα τα νοικοκυριά, το οποίο να προβλέπει την ενεργειακή εξοικονόμηση σε κάθε μόνιμη κατοικία, την ίδια στιγμή που θα προβλέπει την εγκατάσταση φωτοβολταϊκών σε κάθε ταράτσα.

Αυτό σημαίνει ότι πολύ γρήγορα θα είχαμε πάνω από το 30% της ενέργειας που καταναλώνουμε να παράγεται από φωτοβολταϊκά στις ταράτσες, τα εισοδήματα δεν θα πήγαιναν πάλι στις δύο - τρεις κατασκευαστικές των ΑΠΕ, που πάνε στα πιο παρθένα οικοσυστήματα και βάζουν τα αιολικά με τις μέγιστες δυνατές επιπτώσεις, αλλά θα πήγαιναν στο ανθρωπογενές περιβάλλον, όπου οι επιπτώσεις είναι οι ελάχιστες δυνατές, θα έμπαιναν τα φωτοβολταϊκά και την ίδια στιγμή τα εισοδήματα θα ενίσχυαν τα νοικοκυριά, θα συμπλήρωναν την απώλεια εισοδήματος που βιώνουν αυτή τη στιγμή, θα την αντικαθιστούσαν.

Επίσης, διαγραφή των χρεών των επιχειρήσεων, διαγραφή των οφειλών, φορολογικών και ασφαλιστικών, όλων των επιχειρήσεων που βρέθηκαν σε αδυναμία.

**ΧΡΗΣΤΟΣ ΣΤΑΪΚΟΥΣΑΣ (Υπουργός Οικονομικών):** Μέσω του Ταμείου Ανάκαμψης;

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Είναι, το πως πρέπει να φέρει τα χρήματα στην ελληνική αγορά.

Ναι, βεβαίως.

**ΧΡΗΣΤΟΣ ΣΤΑΪΚΟΥΣΑΣ (Υπουργός Οικονομικών):** Έχετε εικόνα των ευρωπαϊκών κανόνων;

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ναι, βεβαίως και έχουμε εικόνα και εικόνα του πως θα χρησιμοποιήσετέ μέσω του ΕΣΠΑ και ναι, μπορούν να αξιοποιηθούν προς αυτή την κατεύθυνση.

Επίσης, θα πρέπει να κινηθείτε άμεσα στην διαγραφή και να σταματήσετε την χρεοκοπία που κάνετε στους μικρούς και μεσαίους επιχειρηματίες, μέσω των επιστρεπτέων προκαταβολών. Κάντε κεφαλαιακή ενίσχυση αυτές τις προκαταβολές, όπως κάνατε για την Aegean, όπως κάνατε τις επιχειρήσεις, όπως κάνατε στην πράξη με την τράπεζα Πειραιώς. Και βέβαια, σας καλούμε ξανά και ξανά και θα καταθέσουμε εκ’ νέου τροπολογία, να καταργήσετε ή τουλάχιστον να αναστείλετε την εφαρμογή του Πτωχευτικού Κώδικα.

Πείτε μας κύριε Υπουργέ Οικονομικών, ένα λόγο για τον οποίο πρέπει να προχωρήσετε σ’ αυτά τα οικονομικά αδιέξοδα, τον Πτωχευτικό Κώδικα, που θα οδηγήσει σε πλήρη χρεωκοπία τις μικρές και μεσαίες επιχειρήσεις και τους αυτοαπασχολούμενους. Εκτός, αν θέλετε αυτή τη χρεοκοπία, αν θέλετε αυτή τη συγκέντρωση των οικονομικών δραστηριοτήτων σε λίγους. Και για να είμαστε ειλικρινείς, το έχετε πει επανειλημμένα, ότι τη θέλετε.

Να θυμίσουμε τι είναι ο Πτωχευτικός Κώδικας, τον οποίο πρέπει να αναστείλετε. Έχετε «τον μπαμπούλα» που λέγεται δήμευση της περιουσίας των νοικοκυριών και των μικρών επιχειρήσεων, όταν για τρίτη φορά μπαίνει σε πλειστηριασμό και είναι άκαρπος ο πλειστηριασμός. Από τη δήμευση αυτή ο πολίτης, δεν θα πάρει ούτε ένα ευρώ. Επαναλαμβάνω, ούτε ένα ευρώ δεν θα πάρει στην τσέπη του, ούτε ένα ευρώ από μείωση του χρέους του. Και έχετε βάλει αυτό «το μπαμπούλα», για να τρομάζει τον κόσμο και έχετε κάνει υποτίθεται το μεγάλο δώρο στους πολίτες, δηλαδή, να έχετε τον μηχανισμό έγκαιρης προειδοποίησης. Ο οποίος τι κάνει;

Λέει στους πολίτες, χρεοκοπείτε, τρέξτε, θα σας δημεύσουμε την περιουσία σας. Και αφού τρέξουνε και μπούνε στην πλατφόρμα που φτιάξατε, ενημερώνουν τα πλήρη επικαιροποιημένα στοιχεία τους και ζητάμε συμβιβασμό με τους δανειστές, οι οποίοι όπως νομοθετήσατε δεν έχουν καμία υποχρέωση να απαντήσουν, καμία υποχρέωση να τους αντιπροτείνουν το παραμικρό. Και στη συνέχεια οι δανειστές με τα νέα τους επικαιροποιημένα στοιχεία των πολιτών, μπορούν να προβούν στη χρεοκοπία τους, χωρίς οι πολίτες να το ξέρουν, μέχρι να έχει πλέον δρομολογηθεί και να μην είναι αναστρέψιμη. Αυτό έχετε κάνει.

Καταργήστε τον, λοιπόν.

Τώρα θα πάμε για λίγο στην Πειραιώς. Εδώ η ιστορία ξεκινάει, λίγο παλιότερα, ξεκινάει επί ΣΥΡΙΖΑ το 2015, όπου δίνεται 2 δις τον Οκτώβρη του 2015 δάνειο από το δημόσιο προς τράπεζα Πειραιώς, με 1 ή 2 ιδιαίτερους όρους.

Πρώτον, το δάνειο αυτό είχε τεράστιο επιτόκιο 8% και ήταν δεδομένο ότι η Τράπεζα Πειραιώς, δεν θα μπορούσε να το αποπληρώσει.

Δεύτερον, το δάνειο σε περίπτωση που η Πειραιώς δεν το αποπληρώσει, θα γινόταν μετοχές, τις οποίες αυτή τη στιγμή καλείται το κράτος να αγοράσει έξι φορές ακριβότερα από την αξία τους, επαναλαμβάνω έξι φορές ακριβότερα. Ένας ιδιώτης σήμερα, θα έδινε λιγότερα από ένα ευρώ τη 1 μετοχή Πειραιώς και το δημόσιο 6 ευρώ ανά μετοχή.

Το τρίτο, το μαγικότερο. Αν το μερίδιο του δημοσίου στην Πειραιώς ανήλθε από τα 25% περίπου στα 61,3, με τη συμφωνία αυτή, το δημόσιο δεν έχει τον έλεγχο της Πειραιώς, καθώς οι μετοχές στερούνται ψήφου στη γενική συνέλευση των μετόχων της τράπεζας. Το τέλειο έγκλημα.

Και εδώ συνεχίζεται εσείς να δίνεται η δυνατότητα της Κυβέρνησης να μπορεί να ενισχύσει κεφαλαιακά μία Τράπεζα, εφόσον αυτό είναι αναγκαίο και κρίνεται ότι θα αποβεί προς όφελος του δημοσίου συμφέροντος. Αλήθεια;

Προς όφελος του δημοσίου συμφέροντος ενισχύουμε μια τράπεζα, προς όφελος του δημοσίου συμφέροντος πληρώνουμε αυτές τις μετοχές, δηλαδή, χάνουμε τα χρήματα του ελληνικού δημοσίου που έχουν δοθεί 6 φορές παραπάνω, χωρίς να έχει δικαίωμα η Κυβέρνηση να διοικεί την τράπεζα.

Πώς συνάδουν ότι όλα αυτά είναι προς όφελος του δημοσίου συμφέροντος; Ο λόγος που αυτήν τη στιγμή τα μέλη του Ταμείου Χρηματοπιστωτικής Σταθερότητας θα απολαμβάνουν ειδικής ασυλίας είναι γιατί η ζημία στο Δημόσιο είναι δεδομένη. Θα έπρεπε να κινηθούν νομικές διαδικασίες. Εδώ πέρα, λοιπόν, βλέπουμε ένα κατεξοχήν παράδειγμα συνέχειας του μνημονιακού κράτους, όπου ΠΑΣΟΚ και Νέα Δημοκρατία και ο ΣΥΡΙΖΑ και πλέον Νέα Δημοκρατία, πιάνουν το νήμα εκεί που το άφησε ο προηγούμενος. Αυτό είναι που βλέπουμε στην περίπτωση της Πειραιώς.

Θα κλείσω με τα στοιχεία της ύφεσης, κύριε Σταϊκούρα, μετατρέπετε – βέβαια το κάνει η ελεγχόμενη από την Τρόικα ΕΛΣΤΑΤ – αλλά γίνεστε πάλι «Αλογοσκούφης 2». Για ακόμη μια φορά αναθεωρείτε τα νούμερα του ΑΕΠ, προκειμένου να δείξετε ότι δεν ήταν και τόσο τραγική τελικά η ύφεση, μόνο 8% – δεν ήταν 10% και 15% – όπως έκανε ο Αλογοσκούφης, ζημιώνοντας την εθνική οικονομία μέσω του χρέους. Για να δείξετε ότι δεν τα πήγατε χάλια, πάλι αυξάνετε το χρέος και θα είμαι σαφής. Η Κυβέρνηση επιλέγει τα εποχιακά διορθωμένα στοιχεία και όχι τις τρέχουσες τιμές που αντιστοιχούν στα χρήματα που πραγματικά υπάρχουν στις τσέπες των πολιτών. Συμπεριλαμβάνετε, επίσης, τον αρνητικό πληθωρισμό και τον αποπληθωρισμό, που το έχουμε συζητήσει ξανά και ξανά στη Βουλή, ότι μείωσε τις τιμές στα είδη πολυτελείας και ωφέλησε κάποια πάρα πολύ υψηλά εισοδήματα. Δεν είχε το παραμικρό αντίκτυπο στη ζωή των πολιτών, στις τιμές των βασικών ειδών στα σουπερμάρκετ.

Κάνετε χρήση αναθεωρημένων στοιχείων από το 2010, που εμφανίζουν το ΑΕΠ του 2019 μικρότερο κατά 4 δισεκατομμύρια ευρώ, κάτι που σημαίνει ότι μειώνετε τη βάση της σύγκρισης, δηλαδή, το ΑΕΠ του 2019 σε σχέση με το ΑΕΠ του 2020. Αν βάζαμε τα νούμερα αυτά σωστά κάτω σε τρέχουσες τιμές, δηλαδή, χωρίς τον πονηρό συνυπολογισμό του πληθωρισμού, το ΑΕΠ του 2019 που είχε καταγραφεί την ΕΛΣΤΑΤ ήταν 187,5 δισεκατομμύρια ευρώ, ενώ με την αναθεώρησή του, τεχνηέντως έπεσε στα 183 δισ. ευρώ και το 2020 έκλεισε κατά 165 δισ. ευρώ. Η πραγματική ύφεση βγαίνει αν βάλουμε κάτω τα 187 δισεκατομμύρια ευρώ του 2019 και του 165,8 του 2020. Η πραγματική ύφεση του 2020 είναι μείον 11,6 και αυτά δεν είναι τα αναθεωρημένα στοιχεία, τα οποία θα τη ρίξουν ακόμα πιο βαθιά.

Αυτά είναι τα πολλαπλά εγκλήματά σας. Για ακόμη μια φορά, προτιμάτε τη νομιμοποίηση της δικιάς σας κάκιστης διαχείρισης, που έχει στόχο τη συγκέντρωση των οικονομικών δραστηριοτήτων σε λίγους, που έχει στόχο την ιδιωτικοποίηση της υγείας και με οποιοδήποτε κόστος, ανεξαρτήτως αν είναι ανθρώπινα θύματα. Το κόστος δεν σας ενοχλεί να είναι καν το χρέος, που κατά τα άλλα εσείς επιμένετε να λέτε ότι είναι δημόσιο, αντί να ζητάτε την αναδιάρθρωσή του. Φοβάστε να το κάνετε. Προτιμάτε να λέτε ψέματα. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει κύριος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (ΥΠΟΥΡΓΟΣ ΟΙΚΟΝΟΜΙΚΩΝ):** Άκουσα πολλές διαφορετικές σκέψεις να διατυπώνονται από αρκετούς συναδέλφους οφείλω να ομολογήσω εκτός του σχεδίου νόμου ειδικά από τον τελευταίο τον Ειδικό Αγορητή του ΜέΡΑ25, ο οποίος δεν είπε κουβέντα για το νομοσχέδιο. Μάλιστα, αναφέρθηκε στο κόστος ανακεφαλαιοποίησης των τραπεζών, λέτε και ξεχάσαμε ποιος ήταν Υπουργό Οικονομικών το πρώτο εξάμηνο του 2015. Αναφέρθηκε στο πτωχευτικό δίκαιο άσχετο από το νομοσχέδιο, αναφέρθηκε στην ύφεση που ο επικεφαλής του κόμματός του έλεγε για 15% ύφεση μέσα στην Ολομέλεια της Βουλής. Εμένα θα μου επιτρέψετε να αφήσω την δημιουργική ασάφεια που χαρακτηρίζει κάποιους, οι οποίοι κατέστρεψαν τη χώρα και να μιλήσω επί του νομοσχεδίου.

Κυρίες και κύριοι συνάδελφοι, τον Ιούλιο του 2020 οι ηγέτες των κρατών μελών της Ευρωπαϊκής Ένωσης, έκαναν ένα σημαντικό βήμα για την έξοδο από την οικονομική κρίση που0 προκάλεσε η πανδημία του κορωνoίου. Συμφώνησαν στη διάθεση 750 δισεκατομμυρίων ευρώ για την ανάκαμψη των εθνικών οικονομιών μέσω αυτού που λέγεται Ταμείο Ανάκαμψης των x-generation eu. Με ένα μίγμα πράγματι, όπως άκουσα απ’ όλους τους συναδέλφους επιχορηγήσεων και δανείων. Παράλληλα όμως και δεν το άκουσα αυτό, συμφώνησαν και σε ένα πακέτο χιλίων μηδέν εβδομήντα τεσσάρων δισεκατομμυρίων ευρώ, για τον προϋπολογισμό της Ευρωπαϊκής Ένωσης κατά την περίοδο 2021-2027. Δύο συστατικά ήταν 750 δισεκατομμύρια και 1074 δισεκατομμύρια.

Βάσει αυτής της συμφωνίας του πακέτο της συμφωνίας, η Ελλάδα θα εισπράξει τα προσεχή έτη το μεγαλύτερο ποσό που έλαβε ποτέ από την ένταξή της στην ευρωπαϊκή οικογένεια. Συνολικά 72 δισεκατομμύρια ευρώ. Πρόκειται για ένα ιστορικής σημασίας χρηματοδοτικό πακέτο, το οποίο θα αξιοποιήσουμε αποτελεσματικά για να ανακάμψει ταχύτερα και με μεγαλύτερο δυναμισμό η ελληνική οικονομία αλλά και για να δημιουργήσουμε τις κατάλληλες συνθήκες για την επίτευξη υψηλής, διατηρήσιμης, έξυπνης και χωρίς αποκλεισμούς ανάπτυξης. Απαραίτητη προϋπόθεση για την επίτευξη όλων αυτών, είναι να κυρωθεί από όλα τα ευρωπαϊκά κράτη μέλη η νέα απόφαση για το σύστημα των ιδίων πόρων της Ευρωπαϊκής Ένωσης, η οποία θα αντικαταστήσει την αντίστοιχη του 2014.

Πράγματι συνεπώς, στα αντίστοιχα κείμενα της ευρωπαϊκής επιτροπής υπάρχει ένα σχετικό χρονοδιάγραμμα ψήφισης από τα εθνικά κοινοβούλια όλων αυτών. Ήδη, κάποιες χώρες ενδεικτικά από 12 Ιανουαρίου και δεκατέσσερις έχει ολοκληρωθεί η διαδικασία στην Κροατία, στην Κύπρο και συνεχίζεται σε άλλες χώρες. Μόνο με αυτόν τον τρόπο θα ενεργοποιηθεί το Ταμείο Ανάκαμψης και θα ξεκλειδώσει ολόκληρο το δυναμικό των ευρωπαϊκών κονδυλίων.

Με το υπό συζήτηση σχέδιο νόμου, υλοποιούμε αυτήν την προϋπόθεση. Κυρίες και κύριοι συνάδελφοι, ας γίνω λίγο πιο συγκεκριμένος για το περιεχόμενο συνεπώς του σχεδίου νόμου. Η απόφαση για το σύστημα των ιδίων πόρων της Ευρωπαϊκής Ένωσης, εγκρίθηκε από την ευρωπαϊκή επιτροπή από το ευρωπαϊκό συμβούλιο για την ακρίβεια στις 14 Δεκεμβρίου 2020. Η νέα απόφαση σηματοδοτεί για πρώτη φορά την εκ βάθρων αναθεώρηση του τρόπου χρηματοδότησης του ενωσιακού προϋπολογισμού, καθώς δίνεται -αυτή είναι η ουσιώδης διαφορά- η δυνατότητα στην επιτροπή να δανείζεται κεφάλαια από τις κεφαλαιαγορές, προκειμένου να εξασφαλίζει άμεση και μεγάλης κλίμακας χρηματοδοτική ικανότητα για τα μέτρα στήριξης ανάκαμψης και ανθεκτικότητας της ευρωπαϊκής οικονομίας και για την αποφυγή περαιτέρω πιέσεων στους εθνικούς προϋπολογισμούς.

Δεδομένου ότι η στήριξη αυτή πρέπει να είναι χρονικά περιορισμένη, οι νομικές δεσμεύσεις για ένα πρόγραμμα που χρηματοδοτείται από τους εν λόγω πόρους θα πρέπει να έχει αναληφθεί μέχρι τις 31 Δεκεμβρίου του 2023, ενώ η έγκριση των πληρωμών στο πλαίσιο του Μηχανισμού Ανάκαμψη Ανθεκτικότητας, θα εξαρτάται, όπως είπε ο αγαπητός συνάδελφος, από την ικανοποιητική εκπλήρωση των όρων και στόχων που καθορίζονται στο σχέδιο ανάκαμψης και ανθεκτικότητας.

Σωστά, κύριε συνάδελφε της Ελληνικής Λύσης, υπάρχουν στόχοι, υπάρχουν ορόσημα, υπάρχουν και προϋποθέσεις που, κάθε εξάμηνο, θα πρέπει να ικανοποιούνται στη βάση των εθνικών σχεδίων.

Άρα, με βάση τα σχέδια που θα συμφωνηθούν, θα υπάρχουν ορόσημα εκπλήρωσης αυτών, για κάθε χώρα και όχι οριζόντια για όλη την Ευρώπη, που είπατε.

Η νέα καθαρή δανειοληπτική δραστηριότητα θα πρέπει να παύσει το αργότερο στα τέλη του 2026, ενώ μετά το έτος αυτό, οι δανειοληπτικές πράξεις θα πρέπει να περιορίζεται αυστηρά σε πράξεις αναχρηματοδότησης, για την εξασφάλιση της αποτελεσματικής διαχείρισης του χρέους.

Έχοντας ως στόχο τη διασφάλιση επάρκειας πόρων, το άκουσα από συναδέλφους από διαφορετικές πτέρυγες, η νέα απόφαση θεσμοθετεί την μόνιμη αύξηση των ανώτατων ορίων ιδίων πόρων σε 1,4% και 1,46% του ακαθάριστου εθνικού εισοδήματος της Ευρωπαϊκής Ένωσης, για την κάλυψη των πιστώσεων πληρωμών και των αναλήψεων υποχρεώσεων αντίστοιχα, ώστε να διασφαλίζεται αφενός η αποτελεσματική και αδιάλειπτη χρηματοδότηση των θεμελιωδών ευρωπαϊκών πολιτικών και αφετέρου των νέων προτεραιοτήτων και μελλοντικών προκλήσεων της Ευρωπαϊκής Ένωσης.

Παράλληλα, προβλέπεται έκτακτη και προσωρινή αύξηση των εν λόγω ανώτατων ορίων των ιδίων πόρων, κατά 0,6 ποσοστιαίες μονάδες, για τη διασφάλιση των αναγκαίων πόρων, με στόχο την κάλυψη των υποχρεώσεων της Ευρωπαϊκής Ένωσης που απορρέουν από τον δανεισμό κεφαλαίων, στο πλαίσιο του NextgenerationEU.

Με τη διοχέτευση των εξαιρετικά μεγάλης κλίμακας πρόσθετων κεφαλαίων, που θα αντληθούν από τον δανεισμό, αυτή είναι η ουσιώδης διαφορά, το επαναλαμβάνω, σε στοχευμένες δράσεις και πολιτικές βιώσιμης ανάκαμψης και ανάπτυξης ευρωπαϊκών οικονομιών, θα αποφευχθούν περαιτέρω πιέσεις στους εθνικούς προϋπολογισμούς, όπου στη δύσκολη αυτή συγκυρία είναι προσανατολισμένη στην χρηματοδότηση οικονομικών και κοινωνικών μέτρων για την αντιμετώπιση των επιπτώσεων της κρίσης της πανδημίας.

Άρα, να το ξεκαθαρίσουμε, γιατί είδα ότι σε κάποιες τοποθετήσεις κάποιων συναδέλφων της Αντιπολίτευσης, υπάρχει σύγχυση. Υπάρχουν τα μέτρα, τα οποία είναι για την αντιμετώπιση της υγειονομικής κρίσης, της πανδημίας του κορονοϊού. Αυτά τα μέτρα στηρίζονται, εν πολλοίς, σε εθνικούς πόρους και σε ευρωπαϊκούς πόρους μέσω, για παράδειγμα, ενδεικτικά, του Προγράμματος SURE, για να ενισχύσουμε την απασχόληση. Έχουμε πάρει 2,7 δισεκατομμύρια ευρώ, έχουμε αιτήθηκε για επιπλέον πόρους.

Άρα, αυτοί είναι οι πόροι για να βοηθήσουμε για την αντιμετώπιση των οικονομικών επιπτώσεων της υγειονομικής κρίσης.

Τα χρήματα στο ταμείο ανάκαμψης, είναι πόροι για να γίνουν επενδύσεις και μεταρρυθμίσεις, ώστε να ανακάμψει ταχύτερα η ευρωπαϊκή οικονομία και οι εθνικές οικονομίες.

Άρα, έρχονται να καλύψουν το κενό που δημιουργείται από την ανάγκη οι εθνικοί προϋπολογισμοί να χρηματοδοτήσουν την πραγματική οικονομία, να ενισχύσουν νοικοκυριά και επιχειρήσεις.

Δε μπορούν, συνεπώς, αυτοί οι πόροι να χρησιμοποιηθούν ανεξέλεγκτα, όπου επιλέξει κάθε χώρα. Υπάρχουν συγκεκριμένοι κανόνες, συγκεκριμένο πλαίσιο, συγκεκριμένες προτεραιότητες.

Γιατί άκουσα και σήμερα, άκουσα και στην Ολομέλεια, σε πρωθύστερες συναντήσεις και συνεδριάσεις και αρχηγούς πολιτικών κομμάτων, να ισχυρίζονται, να επικαλούνται, να προτείνουν μέτρα προς την Κυβέρνηση, τα οποία είναι εκτός του πλαισίου που έχει συμφωνηθεί σε επίπεδο Ευρωπαϊκής Ένωσης.

Δεδομένου ότι οι σχετικές δημοσιονομικές και ενδεχόμενες υποχρεώσεις θα μειωθούν με τη σταδιακή αποπληρωμή των δανειακών κεφαλαίων και τη λήξη των δανείων, η προσωρινή αύξηση των ανώτατων ορίων των ιδίων πόρων θα πρέπει να λήξει το αργότερο ως τις 31 Δεκεμβρίου 2058.

Επίσης, καθορίζονται ο τρόπος υπολογισμού και η διαδικασία είσπραξης των υφιστάμενων ιδίων πόρων. Συγκεκριμένα, προβλέπεται ότι τα κράτη - μέλη παρακρατούν ως έξοδα είσπραξης το 25% των ποσών από τελωνειακά και συναφή έσοδα και απλοποιείται ο πόρος Φ.Π.Α..

Ταυτόχρονα, εισάγεται ένας νέος πόρος που υπολογίζεται βάσει των μη ανακυκλούμενων απορριμμάτων πλαστικών συσκευασιών, τα οποία παράγονται σε κάθε κράτος - μέλος και δεν ανακυκλώνονται. Όπως πολύ σωστά άκουσα, ο ενιαίος συντελεστής καταβολής είναι 0,80 ευρώ ανά χιλιόγραμμο. Ο συγκεκριμένος πόρος έχει οικολογικό χαρακτήρα, ενθαρρύνει τη μείωση της ρύπανσης, την ανακύκλωση και την κυκλική οικονομία, ενώ είναι και δίκαιος, καθώς λαμβάνει υπόψη το επίπεδο εισοδήματος κάθε κράτους - μέλους. Για να γίνω συγκεκριμένος, σύμφωνα με το νέο τρόπο υπολογισμού, ο οποίος περιλαμβάνει διορθωτικό μηχανισμό για την εξάλειψη των αντιστρόφως προοδευτικών στοιχείων, η Ελλάδα επωφελείται ετησίως κατά 33 εκατομμύρια ευρώ.

Η Ελλάδα μέσω της δέσμης του πολυετούς δημοσιονομικού πλαισίου και του Ταμείου Ανάκαμψης - είναι και τα δύο - θα ωφεληθεί πολλαπλάσια, σε σχέση με τις συνεισφορές της σε πολλούς τομείς της οικονομίας και με αποδέκτες το σύνολο της ελληνικής κοινωνίας. Για να γίνω συγκεκριμένος, με βάση και τα ερωτήματα του κ. Λοβέρδου, με βάση τις εθνικές κατανομές η χώρα μας αναμένεται να λάβει κατά την επταετία 2021 - 2027 συνολικό πακέτο στήριξης ύψους έως και 71,9 δισεκατομμυρίων ευρώ και συγκεκριμένα, 39,9 δισεκατομμύρια ευρώ από το πολυετές δημοσιονομικό πλαίσιο και 32 δισεκατομμύρια από το Ταμείο Ανάκαμψης.

Οι εθνικές συνεισφορές της χώρας μας εκτιμάται ότι θα ανέλθουν κατά προσέγγιση σε 15,5 δισεκατομμύρια ευρώ για όλη την περίοδο, το οποίο αντιστοιχεί σε τους 1,1% του Ακαθάριστου Εθνικού Εισοδήματος. Από αυτά τα στοιχεία καταδεικνύεται το σημαντικό δημοσιονομικό όφελος για τη χώρα μας, καθώς η αναλογία απολήψεων - αποδόσεων, δηλαδή, εισροών - συνεισφορών, διαμορφώνεται σε 4,6 προς 1. Με απλά λόγια, για κάθε ευρώ που θα αποδίδουμε στην Ευρώπη θα εισπράττουμε 4,6 ευρώ μέσω του πολυετούς δημοσιονομικού πλαισίου και του Ταμείου Ανάκαμψης.

Υπενθυμίζω ότι την προηγούμενη επταετία και συγκεκριμένα, την περίοδο 2014 - 2020 η αναλογία απολήψεων προς αποδόσεις ήταν μικρότερη, 2,9 προς 1. Συνεπώς, σήμερα, η Ελλάδα είναι ακόμα πιο ευνοημένη. Ήταν όταν με διορατικότητα ο Κωνσταντίνος Καραμανλής έβαλε την Ελλάδα στην Ευρωπαϊκή Ένωση και είναι ακόμα πιο ευνοημένη σήμερα. Το καθαρό δημοσιονομικό ισοζύγιο εκτιμάται ότι θα ανέλθει σε 56,4 δισεκατομμύρια ευρώ ή 4% του Ακαθάριστου Εθνικού Εισοδήματος.

Συνοψίζοντας, ο ενισχυμένος, φιλόδοξος και ευέλικτος Προϋπολογισμός της νέας δημοσιονομικής περιόδου 2021 - 2027 αποτελεί την απάντηση της Ευρωπαϊκής Ένωσης στην αντιμετώπιση των οικονομικών και κοινωνικών επιπτώσεων της πανδημίας, στην επανεκκίνηση της ανάκαμψης και στην προετοιμασία για ένα καλύτερο μέλλον για την επόμενη γενιά. Η κύρωση της Απόφασης για το σύστημα ιδίων πόρων της Ευρωπαϊκής Ένωσης από τη Βουλή των Ελλήνων σε συνδυασμό με την κύρωση από τα Κοινοβούλια των υπολοίπων κρατών - μελών θα μας επιτρέψει να δρέψουμε τα οφέλη που διεκδικήσαμε και κερδίσαμε στη Σύνοδο Κορυφής του Ιουλίου του 2020. Τα έσοδα που θα αντληθούν μέσω της υπό κύρωση Απόφασης θα συμβάλλουν στην προώθηση της πράσινης και ψηφιακής μετάβασης, στην προώθηση της έρευνας και καινοτομίας, στην ενίσχυση της απασχόλησης και κοινωνικής συνοχής, στην προώθηση των ιδιωτικών επενδύσεων και στον μετασχηματισμό της οικονομίας.

Τα 72 δισεκατομμύρια ευρώ που δικαιούται η χώρα μας θα δώσουν σημαντική ώθηση στο αναπτυξιακό δυναμικό της οικονομίας μας, εφόσον αξιοποιηθούν κατάλληλα και προς αυτήν την κατεύθυνση εργαζόμαστε ήδη σκληρά, μεθοδικά και συγκροτημένα.

Στο δεύτερο μέρος του σχεδίου νόμου τροποποιείται ο ν.3864/2010, που διέπει τη λειτουργία του Ταμείου Χρηματοπιστωτικής Σταθερότητας προκειμένου να καταστεί εφικτή η συμμετοχή του τελευταίου σε μη εποπτικά επιβεβλημένες μελλοντικές αυξήσεις κεφαλαίου, δηλαδή σε αυξήσεις κεφαλαίου που δεν έχουν το χαρακτήρα κεφαλαιακής ενίσχυσης για κάλυψη κεφαλαιακών ελλειμμάτων ή εξυγίανσης. Η Κυβέρνηση επέλεξε αυτές τις διατάξεις να τις εντάξει σε σχέδιο νόμου. Θα μπορούσαμε να φέρουμε μόνη της την κύρωση, προκειμένου να συζητήσουμε διεξοδικά, επί μέρες, για αυτό το θέμα. Ούτε την τελευταία στιγμή, ούτε την τροπολογία.

Υπενθυμίζεται ότι σήμερα δεν επιτρέπεται στο Ταμείο Χρηματοπιστωτικής Σταθερότητας να μετέχει σε αύξηση κεφαλαίου ενός πιστωτικού ιδρύματος, στο οποίο είναι ήδη μέτοχος, παρά μόνο εάν η αύξηση αυτή είναι επιβεβλημένη για εποπτικούς λόγους. Το γεγονός αυτό στερεί τη δυνατότητα από το ΤΧΣ να ανταποκριθεί ενεργά, λειτουργώντας όπως κάθε ιδιώτης μέτοχος προς στην κατεύθυνση προάσπισης της επένδυσής του στο πλαίσιο μιας επιχειρηματικά και όχι συνεπώς εποπτικά επιβεβλημένης αποφασιζόμενης αύξησης κεφαλαίου. Επομένως το ΤΧΣ με το ισχύον, σήμερα, πλαίσιο δεν διαθέτει την δυνατότητα, αξιολογώντας τις συνθήκες, να αποφύγει την απομείωση της συμμετοχής του, ακόμα και όταν η διατήρηση της συμμετοχής θα του παρέχει τη δυνατότητα καλύτερων όρων αποεπένδυσης στο μέλλον.

Σήμερα, με τις προτεινόμενες τροποποιήσεις, καλύπτεται αυτό το νομοθετικό κενό που η προηγούμενη κυβέρνηση διατήρησε, παρά τις κατ’ επανάληψη τροποποιήσεις του νόμου επί των ημερών του. Βέβαια, και μου κάνει εντύπωση σήμερα ο Εισηγητής της αξιωματικής αντιπολίτευσης, το έθιξε και ο Εισηγητής της ΝΔ, προς την πολιτική ορθότητα της νομοθετικής αυτής επιλογής της Κυβέρνησης συνηγορεί η ανακοίνωση του ΣΥΡΙΖΑ στις 3.11.2020, όπου σημειώνει ότι: «Είναι καθήκον της κυβέρνησης να μην επιτρέψει να υποτιμηθεί περαιτέρω η θέση του ελληνικού δημοσίου από μια μελλοντική αύξηση του μετοχικού κεφαλαίου της τράπεζας», εννοούσε της Πειραιώς, «χωρίς την συμμετοχή του ΤΧΣ». Αυτό κάνουμε. Τη θεσμική ορθότητα της νομοθετικής αυτής επιλογής διατρανώνει και η σχετική γνώμη της Ευρωπαϊκής Κεντρικής Τράπεζας από 25.2.2021, την καταθέτω στα πρακτικά, η οποία σημειώνει: «Χαιρετίζει το γεγονός ότι με το σχέδιο νόμου καθίσταται πλέον δυνατή η συμμετοχή του ΤΧΣ ως επενδυτή σε αυξήσεις κεφαλαίου πιστωτικών ιδρυμάτων που δεν αποσκοπούν στην παροχή κεφαλαιακής ενίσχυσης, για την κάλυψη κεφαλαιακών ελλειμμάτων υπό συνθήκες εξυγίανσης, ούτε συνιστούν προληπτική κεφαλαιοποίηση ή μέτρο δημόσιας κεφαλαιακής στήριξης»

Ειδικότερα, ο κεντρικός σκοπός των προτεινόμενων διατάξεων είναι να επιτρέπεται, υπό προϋποθέσεις, στο ΤΧΣ να μετέχει μέχρι του υφιστάμενου ποσοστού συμμετοχής του, σε αυξήσεις κεφαλαίου που δεν στοχεύουν στην κάλυψη κεφαλαιακών ελλειμμάτων στην εξυγίανση. Η δυνατότητα αυτή κρίνεται απαραίτητη προκειμένου να μπορέσει το ΤΧΣ να επιλέξει τις καλύτερες, κατά το δυνατόν, συνθήκες για την αποεπένδυση δίχως να εγκλωβίζεται σε απομειώσεις της συμμετοχής του, οι οποίες δεν οφείλονται σε επιλογή του, αλλά σε ενέργειες άλλων.

Σύμφωνα με τις προτεινόμενες διατάξεις η συμμετοχή του ΤΧΣ σε ανάλογες αυξήσεις κεφαλαίου υπόκειται τόσο σε ουσιαστικές όσο και σε διαδικαστικές προϋποθέσεις, που στόχο έχουν ακριβώς να διασφαλίσουν τα συμφέροντα του ΤΧΣ. Συγκεκριμένα, ως ουσιαστικές προϋποθέσεις τάσσονται ότι η αύξηση δεν συνιστά κεφαλαιακή ενίσχυση κατά την έννοια της μέχρι σήμερα λειτουργίας του ΤΧΣ, καθώς και ότι στην αύξηση συμμετέχει παράλληλα και με τους ιδίους όρους ο ιδιωτικός τομέας. Μάλιστα, η συμμετοχή του τελευταίου θα πρέπει να έχει πραγματική οικονομική σημασία, δηλαδή να είναι ουσιώδης. Ταυτόχρονα, για τη συμμετοχή του ΤΧΣ σε ανάλογες αυξήσεις μετοχικού κεφαλαίου απαιτείται απόφαση του Γενικού Συμβουλίου του Ταμείου, η οποία λαμβάνεται μετά από έκθεση δύο ανεξάρτητων χρηματοοικονομικών συμβούλων, η οποία επιβεβαιώνει ότι η συμμετοχή στην αύξηση συμβάλει στην προστασία ή ακόμα και στην βελτίωση της αξίας της υφιστάμενης συμμετοχής του ΤΧΣ.

Επιπλέον, ότι η συμμετοχή πρέπει να γίνεται με όρους, σε κάθε περίπτωση τουλάχιστον ισότιμους με ότι ισχύει για τους λοιπούς μετόχους δηλαδή σε τιμή όχι υψηλότερη και υπό όρους όχι επαχθέστερους από ότι ισχύει για τους λοιπούς μετόχους.

Επίσης, η χρηματοδότηση της συμμετοχής στην αύξηση να γίνεται από διαθέσιμα του ταμείου ή από επανεπένδυση ποσών που προέκυψαν από προηγούμενη διάθεση στοιχείων ενεργητικού.

Επισημαίνεται, ότι στη γνώμη που σας έδωσα της Ευρωπαϊκής Κεντρικής Τράπεζας σημειώνεται, ότι η Ευρωπαϊκή Κεντρική Τράπεζα επικροτεί τα εχέγγυα, που εισάγει το σχέδιο νόμου. Επειδή, ακούστηκαν δήθεν ανησυχίες για τυχόν ζημιές από την αποεπένδυση του ΤΧΣ, να υπενθυμίσω κάτι που είπε και ο αγαπητός συνάδελφος Εισηγητής της Ν.Δ.

Εφαρμόζεται η διάταξη του ν.4346/2015 επί ημερών ΣΥΡΙΖΑ με την οποία η προηγούμενη κυβέρνηση όρισε την δυνατότητα του ΤΧΣ, να διαθέτει σε τιμές χαμηλότερες. Καταθέτω στα πρακτικά το σχετικό νόμο του 2015.

Συμπερασματικά, η Κυβέρνηση εισάγει μία δυνατότητα και όχι υποχρέωση προς το ΤΧΣ προκειμένου αυτό, να μπορέσει να ανταποκριθεί στις επενδυτικές συνθήκες με τον καλύτερο δυνατό τρόπο, όπως ακριβώς επιδιώκει κάθε ιδιώτης επενδυτής, ο οποίος επιθυμεί την μεγιστοποίηση της ωφέλειας από την επένδυση του.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Υπουργό. Επιχειρήσαμε να ξανασυνδεθούμε με τον κ. Κουρουμπλή, δυστυχώς, αυτό δεν είναι εφικτό. Θα κλείσουμε τη συνεδρίαση με τον Υφυπουργό Οικονομικών, κύριο Ζαββό. Κύριε Υφυπουργέ, έχετε το λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ, κύριε Πρόεδρε.

Θα ήθελα και εγώ να συναντήσω τους προλαλήσαντες και να χαιρετίσω σήμερα την παγκόσμια μέρα, που είναι αφιερωμένη στη γυναίκα. Με την ευκαιρία αυτή, θα ήθελα να θυμίσω, ότι η Κυβέρνηση του Κυριάκου Μητσοτάκη, ήταν η πρώτη που θέσπισε στο νόμο για την εταιρική διακυβέρνηση την υποχρέωση στελέχωσης των διοικητικών συμβουλίων των εισηγμένων εταιρειών τουλάχιστον με 25% των μελών τους να είναι γυναίκες. Είναι το λιγότερο -όπως αντιλαμβάνεστε- το οποίο θα μπορούσαμε να κάνουμε για τις γυναίκες που διαπρέπουν σήμερα σε όλους τους χώρους της οικονομικής και κοινωνικής ζωής.

Κύριε Πρόεδρε, θα είμαι σχετικά σύντομος, δεδομένου ότι ο Υπουργός, κάλυψε με μεγάλη τεκμηρίωση τα θέματα στα οποία θέλω να εστιαστώ και κυρίως το θέμα που αφορά το νόμο για το ταμείο χρηματοπιστωτικής σταθερότητας και την αναθεώρηση του.

Σχετικά φέρουμε προς ψήφιση διατάξεις που ακριβώς θα διευκολύνουν την εφαρμογή της στρατηγικής αποεπένδυσης του ταμείου από τις συστημικές τράπεζες.

Θα ήθελα εδώ να σταθώ λίγο και να τονίσω το πλαίσιο και τη στρατηγική μας, δηλαδή σε ποιους στρατηγικούς άξονες εντάσσεται και αυτό το νομοσχέδιο.

Μετά από τρεις ανακεφαλαιοποιήσεις το ελληνικό τραπεζικό σύστημα είναι πια θωρακισμένο κεφαλαιακά και μετά την επιτυχή συμμετοχή και των τεσσάρων συστημικών τραπεζών στον «ΗΡΑΚΛΗ» με χαρτοφυλάκια κόκκινων δανείων συνολικής αξίας 32 δισεκατομμυρίων ευρώ τον πρώτο χρόνο και την αναμενόμενη συμμετοχή τους για ισόποσης αξίας χαρτοφυλάκια στον «ΗΡΑΚΛΗ2» μπορεί πια, να προχωρήσει με αισιοδοξία στο μέλλον, όπως τόνισε ακριβώς και πολύ λεπτομερειακά, ο εισηγητής της πλειοψηφίας ο κ. Καραγκούνης.

Ιδιαίτερα δε με στόχο να φτάσουμε σε μονοψήφιο αριθμό «κόκκινων δανείων» στο τέλος του 2022. Έτσι θα μπορέσουμε να προσφέρουμε ρευστότητα στην πραγματική οικονομία, στις μικρομεσαίες επιχειρήσεις, τους επαγγελματίες, τους πολίτες, να εκτελέσει δηλαδή το τραπεζικό σύστημα αυτό που είναι η πραγματική αποστολή του.

Και εδώ θα είναι σκόπιμο να δούμε ακριβώς πού κινείται η τωρινή αναθεώρηση του νόμου για το Ταμείο Χρηματοπιστωτικής Σταθερότητας, γιατί πίσω από τις οποιεσδήποτε αναγκαίες τεχνικές εκφάνσεις τόσο του «Ηρακλή» όσο και του παρόντος νομοσχεδίου, αξίζει να γίνει εμφανής ο πυρήνας της μεταρρύθμισης της στρατηγικής της Κυβέρνησης για το χρηματοπιστωτικό τομέα, δηλαδή ότι μέσα από καινοτόμες λύσεις της αγοράς που εφαρμόζουμε, μεγιστοποιούμε τις επενδυτικές επιλογές και επιδιώκουμε τις βέλτιστες συνέργειες, γιατί μέσα από μηχανισμούς προσφυγής στους επενδυτές μετατρέπονται σε διαφορετική περίπτωση τα λιμνάζοντα προβληματικά στοιχεία, τα λεγόμενα anti-stressed assets, σε αναπτυξιακά στοιχεία του ενεργητικού που δημιουργούν έτσι αγορά και διευρύνουν τις δυνατότητες επίλυσης των προβληματικών κόκκινων δανείων χωρίς να επιβαρύνουν τον φορολογούμενο, δημιουργώντας κυρίως νέες θέσεις εργασίας που θα αποφέρουν μακροχρόνιες αποδόσεις με δυνατότητες να ενισχυθεί το ΑΕΠ και η επενδυτική αναβάθμιση της χώρας.

Ιδιαίτερα δε με την εισαγωγή του νομοσχεδίου που φέρνει σήμερα η Κυβέρνηση στη Βουλή θέλουμε να ενισχύσουμε την ικανότητα των ελληνικών πιστωτικών ιδρυμάτων στα οποία συμμετέχει το Ταμείο Χρηματοπιστωτικής Σταθερότητας να αντιμετωπίσουν με αποτελεσματικότητα, με επάρκεια τις παθογένειες του παρελθόντος, αλλά ενδεχομένως και όποια νέα προβλήματα ήθελαν παρουσιαστούν λόγω της πρόσφατης κρίσης τόσο στην ποιότητα των στοιχείων του ενεργητικού όσο και στην κεφαλαιακή τους επάρκεια.

Κυρίως, όμως, θέλουμε να διευκολύνουμε και εδώ αν θέλετε είναι το κλειδί, την προσέλκυση των επενδυτών στις ελληνικές τράπεζες και να ενισχύσουμε τις στρατηγικές προσέλκυσης ακριβώς νέων κεφαλαίων με όρους αγοράς, δίνοντας έτσι και την αναγκαία ευελιξία σχετικά με τον προγραμματισμό τους. Δηλαδή, σηματοδοτούμε πια με σαφήνεια τους όρους της πολιτικής μας είτε αυτές αφορούν τις τράπεζες είτε αυτές αφορούν τους επενδυτές και μην ξεχνάμε και πάντα προς όφελος του Έλληνα φορολογούμενου.

Σημαντικό βήμα για την κατεύθυνση αυτή είναι, λοιπόν, η απεμπλοκή του δημοσίου από τις τράπεζες. Το Ταμείο Χρηματοπιστωτικής Σταθερότητας που δημιουργήθηκε το 2010 για να στηρίξει το εγχώριο τραπεζικό σύστημα, παρείχε την κεφαλαιακή ενίσχυση είτε για σκοπούς ανακεφαλαιοποίησης είτε για σκοπούς εξυγίανσης σταδιακά και πρέπει τώρα να αποχωρήσει εφαρμόζοντας, όμως, μια συντεταγμένη στρατηγική εξόδου.

Γνωρίζουμε ότι στόχος του δημοσίου όταν ενίσχυσε ήδη το 2009 με τις προνομιούχες μετοχές τις τράπεζες και συνέχισε το 2012 με την προσωρινή ανακεφαλαιοποίηση και το 2013 με τις τότε ανακεφαλαιοποιήσεις και το 2014 με τη μη συμμετοχή του και το 2015 με την τελευταία και με επαχθέστερους όπως ξέρουμε γι’ αυτό όρους ανακεφαλαιοποίησης, δεν ήταν πάντα το κέρδος. Στόχος και κύρια αποστολή του Ταμείου Χρηματοπιστωτικής Σταθερότητας είναι κυρίως η διατήρηση της ευστάθειας του χρηματοπιστωτικού συστήματος και κυρίως της εμπιστοσύνης των καταθετών και επενδυτών στις τράπεζές μας. Έτσι βρισκόμαστε πια σε μια νέα εποχή όπου το τραπεζικό σύστημα «αλλάζει σελίδα». Οι ελληνικές τράπεζες βασιζόμενες σε μια σταθερή κυβερνητική πολιτική εμπροσθοβαρών μεταρρυθμίσεων, δραστικής μείωσης των «κόκκινων δανείων» και ενόψει της άμεσης προοπτικής της έλευσης όπως αναφέρθηκε των σημαντικών πόρων του Ταμείου Ανάκαμψης, μπορούν πια να προχωρήσουν δυναμικά εφαρμόζοντας τη δική τους στρατηγική η καθεμιά.

Κυριότερος μέτοχός τους σε ορισμένες, είναι το Τ.Χ.Σ. και πρέπει με τη σειρά του να μπορεί να εφαρμόσει κι αυτό τη δική του στρατηγική. Αυτός είναι και ο στόχος του παρόντος νομοθετήματος.

Κυρίως, αξίζει να τονιστεί ότι ο σκοπός του νομοσχεδίου είναι να δώσει στο Τ.Χ.Σ. τη δυνατότητα ακριβώς να λειτουργήσει ως να ήταν ένας ιδιώτης επενδυτής, που διαχειρίζεται με τον καλύτερο δυνατό τρόπο που μπορεί την περιουσία του και να μπορεί, λοιπόν, να ενεργήσει όχι ως μηχανισμός κρατικής ενίσχυσης, αλλά ως ένας ανεξάρτητος φορέας που αξιολογεί τις επενδυτικές ευκαιρίες και ενεργεί ισότιμα με τους άλλους μετόχους προς όφελος της επένδυσής του.

Προαναφέρθηκε, επίσης, ότι το νομοσχέδιο εισάγει σημαντικά εχέγγυα, γιατί έτσι το Τ.Χ.Σ. συμμετέχει στις αυξήσεις από κοινού με τους ιδιώτες επενδυτές και ότι η συμμετοχή του αυτή θα πρέπει κυρίως να έχει πραγματική οικονομική σημασία και να πραγματοποιείται ακριβώς με τους ιδίους όρους και τις ίδιες προϋποθέσεις με τη συμμετοχή των ιδιωτών επενδυτών, ευθυγραμμιζόμενη, βέβαια πάντα, στο ισχύον νομικό πλαίσιο της Ένωσης.

Η στρατηγική από-επένδυσης, λοιπόν, είναι νευραλγικής σημασίας και με βάση αυτό το νόμο θα μπορεί να εφαρμοστεί με μεγάλη ευελιξία και με διαφορετικούς τρόπους τους οποίους θα συζητήσουμε, είτε δηλαδή ότι μπορεί να υπάρξει πώληση των μετοχών σε στρατηγικούς επενδυτές είτε πώλησης δικαιωμάτων προαίρεσης και τα λοιπά. Γνώμονας, βέβαια, είναι οι αποφάσεις του Ταμείου να λαμβάνονται μετά Έκθεση ανεξάρτητου χρηματοοικονομικού συμβούλου.

Θα ήθελα να πω ότι και οι νέες μετοχές δεν του δίνουν ειδικά δικαιώματα. Οι παλιές όμως εξακολουθούν να έχουν τα ίδια ειδικά δικαιώματα, όπως είναι το βέτο σε ειδικά θέματα και δικαίωμα σύγκλησης γενικής συνέλευσης.

Ένα άλλο ενδιαφέρον σημείο που φέρνει το νομοσχέδιο είναι ότι, ενισχύουμε την ανεξάρτητη λήψη αποφάσεων από τα όργανα του Τ.Χ.Σ. Αυτό διασφαλίζουν, αν θέλετε, οι διατάξεις που τροποποιούμε, γιατί από τη μέχρι τώρα εμπειρία της εταιρικής διακυβέρνησής του διαπιστώσαμε ότι χρειάζεται να υπάρχει σαφής διάκριση αρμοδιοτήτων και ρόλων των οργάνων του. Και για να υλοποιήσει ακριβώς αυτές τις αποφάσεις, κρίθηκε σκόπιμη η αποσαφήνιση του ρόλου των δύο οργάνων διοίκησης του Ταμείου, δηλαδή της Εκτελεστικής Επιτροπής και του Γενικού Συμβουλίου.

Βασικό όργανο της διοίκησης με τεκμήριο αρμοδιότητας, είναι πλέον το Γενικό Συμβούλιο, ενώ Εκτελεστική Επιτροπή παραμένει το όργανο που κάνει την καθημερινή διαχείριση – διοίκηση και εφαρμόζει τις αποφάσεις του Γενικού Συμβουλίου.

Κύριε Πρόεδρε, θα ήθελα να πω επίσης για κάτι που αναφέρθηκαν και οι προλαλήσαντες, ότι το νομοσχέδιο αντιμετωπίζει και τα θέματα ευθύνης των μελών του οργάνων του Τ.Χ.Σ., γιατί ο σκοπός αυτής της διάταξης είναι να αρθούν σημαντικά εμπόδια που εμπόδιζαν το Ταμείο να επιτελέσει την κύρια αποστολή του, που δεν είναι άλλη κυρίως από την από-επένδυση. Η ρύθμιση που φέρνει η Κυβέρνηση ενώπιον σας, είναι αυτή που ήδη ισχύει για όλους τους χρηματοπιστωτικούς Οργανισμούς και η οποία όπως γνωρίζεται κρίθηκε πολύ πρόσφατα από το 5ο Τμήμα του Αρείου Πάγου με την Απόφαση 158/2021, που την έκρινε ως συνταγματική.

Θα ήθελα μόνον να προσθέσω μία παρατήρηση στην ερώτηση που έκανε ο κ. Συρμαλένιος, ο Εισηγητής της Μειοψηφίας, ρωτώντας, γιατί καταργήθηκε η προνομιακή κατάταξη του ελληνικού δημοσίου σε περίπτωση εκκαθάρισης. Επ’ αυτού θα ήθελα να σημειώσω ότι, η υπάρχουσα μέχρι τώρα διάταξη ήτανε ρύθμιση που είχε απομείνει από το 2010, όταν για το Ταμείο προβλεπόταν ότι θα παρέχει κεφαλαιακή ενίσχυση με τη μορφή των προνομιούχων μετοχών.

Ήδη όμως από το 2011 η διάταξη αυτή άλλαξε και η συμμετοχή του Ταμείου Χρηματοπιστωτικής Σταθερότητας γίνεται πλέον με κοινές μετοχές. Επομένως, αυτές οι κοινές μετοχές θα έχουν την κατάταξη που προβλέπει ο Κανονισμός 575/2013. Είναι απλώς θέμα συμμόρφωσης με τον Κανονισμό, ο οποίος και ζητήθηκε ιδιαίτερα από τον Ευρωπαίο Τραπεζικό Επόπτη.

Τελειώνοντας, κύριε Πρόεδρε, θα ήθελα να πω ότι θα έχουμε την ευκαιρία τις επόμενες τρεις μέρες να συζητήσουμε αναλυτικά, να ανταλλάξουμε απόψεις επάνω σε κάθε άρθρο του νομοσχεδίου και θα χαρούμε ιδιαίτερα να ακούσουμε κάθε καλόπιστη κριτική για τον τρόπο λειτουργίας του Ταμείου, έτσι ώστε να μπορούμε πράγματι να δημιουργούμε αξία για τον Έλληνα φορολογούμενο.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς τον Υφυπουργό, κ. Ζαββό.

Κυρίες και κύριοι συνάδελφοι, σε αυτό το σημείο ολοκληρώνεται η συνεδρίαση μας και η επόμενη συνεδρίαση της Επιτροπής θα είναι αύριο Τρίτη στις 12.30’.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παναγιώτα (Νόνη) Δούνια, Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Βασίλειος – Πέτρος Σπανάκης, Διονύσιος Σταμενίτης, Παναγής Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Παναγιώτης Κουρουμπλής, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Μιχαήλ Κατρίνης, Ανδρέας Λοβέρδος, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 13.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**